
INTRODUKTO 


Skriptita da Dumas evante 25 yari, La 
Siorino havante kamelii restas, per sua 
kombinuro di fresheso e formo e per la 
sento di la printempo di vivo, verko unika 
ed astonanta. L’autoro ne ja separabis su de 
sua iluzioni, ma ja dominacas la maxim 
desfacila del arti.... La dramato kuris tra la 
mondo per rapideso grandega, ma l’intrigo 
nultempe perdas sua felica yuneso, charmo 
quan nulo povas grosierigar. Ol esas tote 
champanio e lakrimi—fresha perverseso, 
fresha kredulemeso, fresha pasiono, fresha 
chagreno. Ni spektis la teatrajo e bone 
pleita e male pleita—en stranja loki, per 
barbara lingui, havante grasa Marguerite 
Gautier ed olda Armand Duval.... Nulo 
importas—ol portas kun su aero di aprilo: 
ula yunulo tenera ed ula yunino tusanta 
bezonas nur parolar la frazi por pozar ol 
inter la grand amor-rakonti dil mondo. 

—Henry James 



Alexandre Dumas juniora (1824 - 1895) prizentas 
kontrasto interesiva a sua patro famoza, l’autoro di La 
tri musketieri, La komtulo di Monte Cristo, edc. La filiulo 
montras su kom tre serioza yunulo dominacata da 
sincera motivi e nobla intenci. Ca traiti revelesis per 
ilua maxim frua teatrajo e duris til la fino di ilua vivo. 

La romano La Siorino havante kamelii (La Dame aux 
camelias) esis publisita dum 1848, la triesma de la dek- 
e-sis romani di Dumas juniora. II fondis la romano sur 
sua propra amoro dum 1844 e 1845 por Marie 
Duplessis, amoristino e salonistino qua mortis pro 
tuberkloso en 1847 evante 23 yari. L’intrigo esas 
l’anciena temo romantika pri amoristino redemptita da 
amoro. 

II adaptis la romano kom dramato, unesme pleita 2 
februaro 1852. Kontre la rodomontatra ed historiala 
teatraji di ta tempo (precipue olti da la patro, Dumas 
seniora), ol situesis en la mondo dil spektantaro ed 
havis realeso tote nova en la teatro, per dialogo 
realista, personi rikonocebla kom samtempani, ed esis, 
malgre la romantikismo, vera manier-komedio. La 
dramato quik juis grandega suceso, esis tradukita aden 
multa lingui, ed ankore esas pleita. Giuseppe Verdi 
rapide kompozis ol kom opero (La Traviata, 1853); plu 
kam 20 filmi fondesas sur ol, e quar baleti; en 1973 la 
Usana dramatisto ed aktoro Charles Ludlam facis sua 
propra teatrajo de ol, en qua lu ipsa pleis la malada 
siorino; en 2008 Michel Legrand facis teatrajo muzikal 
de ol. 

Per ca dramato, Dumas juniora inauguris nova 
teatro realista, anke la theatre utile (teatro utila) e la 
piece a these (dramato demonstrante tezo od opiniono, 
kustumale social), qua duktis direte ad Ibsen e Shaw. 



En la prefaco ad ilua dramato Lafiliulo natural, il dicis: 
‘Per komedio, per tragedio, per dramato, per bufonajo, 
en la formo qua maxim bone konvenas a ni, ni nun 
inaugurez la teatro utila, riskante audar la krii dil 
apostoli di arto por arto, tri vorti tote vakua.’ Dumas 
tale justifikis sua skopo: 

[La XlXma yarcento] ne plus bezonas 
charmesar, ol ne plus bezonas kompatesar, 
ol bezonas nur salvesar ... Omna literaturo 
qua ne vizas perfektebleso, etiko, l’idealo, 
l’utileso, per un vorto, qua esas literaturo 
rakitika e malada, naskas mortinte. La pura 
e simpla reprodukto di agi ed homi esas 
laboro por klerko e fotografisto, e me defias 
on citar un unik autoro, sakrigita da tempo, 
qua ne intencis l’eces-valoro dil homaro. 

En La filiulo natural (1858) Dumas exploris la 
problemo pri la filio nelegitima en socio (il ipsa 
nelegitime naskis, plu tarde oficale rikonocata evante 
sep yari da la patro); en L’idei di siorino Aubray (1867) 
il traktis la problemo dil homino seduktita e trompita; 
en La princino Georges (1871) il traktis adultero. Per olti 
ed altra dramati Dumas diskutis neyustesi social quin il 
deziris esar korektigita. Exemple, per L’idei di siorino 
Aubray il asertis, ke un eroro ne devas kondamnar 
homino por sempre, ma ke socio devas permisar el 
facar mariajo honoroza malgre elua ago pasinta. II esis 
reformisto ultre dramatisto. Ulfoye il mem opozis, ne 
nur legi e kustumi efemera, ma etik-legi anciena, 
exemple, en La spozino di Claude (1873), en qua il 

esforcis justifikar ocido di homino trahizanta da elua 
spozo. 

Do, Dumas juniora esis un del unesma skriptisti 
realista en la teatro di Francia, e La Siorino havante 
kamelii esis vidita e konsiderita kom teatrajo tre 
realista (fakte, l’opero da Verdi komence faliis pro ke 
l’audantari ne aceptis ol pleata per samtempa kostumi; 
ol mustis esar pleita per kostumi dil XVIIIma yarcento 
ante ke ol sucesis). Malgre to, nuntempe la sajeso 
komuna konsideras ca dramato kom ekmoda, 
sentimentachal, mem kom jokajo. Pro quo? 

Komprenende, familiareso genitas desestimo, 
l’emoci di la avi mokesas da la nepoti. Anke, la 
dramato esas de sua tempo—ma experiencar verki di 
eri pasinta postulas, ke on komprenez e la nuna tempo 
e la tempo dil nasko di ta verko. Ma fakte, tro multa 
homi konocas ca dramato nur per sua derivuri, 
derivuri kustumale simpligita e kurtigita; ergo, li 
tendencas supozar, ke ol esas plu kruda kam ol ya esas. 
On anke remarkez, ke l’opero da Verdi e la versioni dil 
dramato qua pleesis en l’Angla mondo omisas la 
duesma akto, en qua la du chefa personi esas plu 
profunde komprenata, e dum qua on unesme vidas la 
danjeroza jaluzeso e violentoza egoismo dil yunulo 
Armand, la praktikemeso di Marguerite ed anke elua 
tendenco cedar su a martiresko. 

Ma regardez la rapida e lejero dialogi, la quik skiso 
di karaktero dil personi en l’unesma e quaresma akti: 
per kelka vorti on komprenas la karaktero dil 
mondumulo Varville, qua komence kalme subisas 
insulto e moko da omni, ma kande lu tandem 
dominacas Marguerite, sua imperemeso quik asertas 
su; la loyala Nanine, sempre pronta protektar la 

mastrino kontre altri e kontre su; la simpla e babilema 
Nichette, tote certa pri elua amoro; elua fiancito 
Gustave, nova advokato sen iluzioni pri sua mestiero, 
qua ne atakas sua pruda onklulo de qua il esperas 
ganar heredajo, ma kalme vartas til ke sua propra vivo 
demonstrez al onklulo olua valoro; l’avara Prudence, 
sempre pruntante, mem del mortinta Marguerite; la 
frivola Gaston e la komplezema komtulo de Giray; 
Olympe, qua jonglas amoranti quale buli, sensucie e 
praktikeme. Ma malgre la quik skisuro di singla rolo, 
preske omna personi divenas plu komplexa dum la 
dramato: esas la frivola Gaston qua sidas tra la nokto 
por gardar Marguerite e lasar Nanine repozar, e qua 
donas pekunio; esas Nichette, di qua la simpleso 
komence semblas tro neprofunda, qua explikas la 
prudenteso e joyo di simpla e sparema vivo; esas 
Gustave qua sempre ofras konsilo bona e saja ad 
Armand, quan Armand sempre e fole ne atencas; esas 
Varville, qua paciente vartabis e pagas por amoro, qua 
anuncas la justa judiko, ke la jaluza ed insultanta 
Armand esas funde poltrono. 

Sioro Duval aparas en la triesma akto kom l’iracoza 
patro, rezolvita salvar sua filiulo del avara tenego di 
putanino; yen, la figuro stereotipal. Ma pos vidir la 
fiereso di Marguerite, pos vidir la pruvi, ke el aceptas 
nula pekunio de Armand, ke fakte el vendas omna sua 
posedajo por entratenar lia amoro, il kontrevole 
agnoskas elua valoro. Ma nun la realeso itere eniras la 
rakonto ed aplastas la klishuro: kad il quik cedas su ed 
aceptas ta homino? Tote ne. II nun uzas elua fiereso, 
uzas elua sentimento, uzas mem elua amoro, por 
atingar sua skope e por konvinkar ei, ke el mustas livar 
Armand. II uzas omna argumenti, mem la maxim 



kruela, elua savo pri la morto di amoro, elua timo pri 
oldeskar, por vinkar el. En l’opero da Verdi la patro 
riaparas ye la partio dum ke Armand (Alfredo) insultas 
Marguerite (Violetta) ed anke dum l’akto final por 
kantar pri sua kompato ad el. Ne en la dramato. Ica 
patro borgezal certe nultempe asistus festino inter tala 
homi! En la kinesma akto, Marguerite lektas letro da il, 
per qua il dicas, ke il komence blamis el por la duelo 
inter Armand e Varville, ma ke il nun komprenas elua 
sakrifikajo, ke il serchos Armand ed explikos omno, ke 
il certigos, ke el esez felica. Plu tarde Armand deklaras, 
ke la patro aceptos el kom bo-filiino (quan la patro tote 
ne dicis en sua letro); on dubitas la vereso di ta aserto, 
e suspektas, ke ol esas nur plusa iluziono dil fola, yuna 
Armand. 

Dumas klare montras l’egoismo di jaluzeso, e ne 
exkuzas ol per la yuneso di Armand. Marguerite, 
mortinta, mustas reprimandar il dum ilua plendi, ‘Quo? 
Kad esas me koaktita kurajigar tu?’ Remarkez l’ago 
final di Armand: Marguerite mortas tenante la manuo 
di Armand. Armand, terorigita, arachas sua manuo de 
ta teno koldeskanta, kuras a Gustave quale puerulo (ne 
a Gaston, l’amiko qua introduktabis il a Marguerite; ka 
il suspektas, ke Gaston ne tante kompateme aceptus 
ilua egoismo?), e krias, ‘Mea Deo! Quon me divenos!’ 
Mem dum l’instanto dil morto di ilua amoratino, il 
pensas nur pri su ipsa. On posible ne remarkas to dum 
la vinkante chagreniganta morto di Marguerite; ma to 
certe ne esas romatikismo! 

Esas la simpla Nichette, jus mariajita, qua iras a sua 
amiko mortinta por ofrar la benediko plu profunda 
kam to di irga sacerdoto: ‘Dormez paceme, Marguerite! 
II multon pardonos por tu, pro ke tu multe amis!’ 

Roli 


Armand Duval 

Georges Duval, patro di Armand 
Gaston Rieux 
Saint-Gaudens 
Gustave 

La Komtulo de Giray 

Varville 

Arthur 

La Mediko 

Sendito 

Servisti 

Marguerite Gautier 

Nichette 

Prudence 

Nanine 

Olympe 

Anais 

Gasti 


L’intrigo pasas ante 1848 . 




UNESMA AKTO 


La chambro di MARGUERITE. Paris. 

Nanine, laborante; Varville sidas apud la kameno. 
Klosheto sonas. 

VARVILLE. On sonigas. 

Nanine. Valentin iros por apertar. 

VARVILLE. Sendubite esas Marguerite. 

Nanine. Tote ne; el ne rivenos til dek kloki e duimo, 
e nun es apene dek kloki. 

(.Eniras NlCHETTE.) 

NlCHETTE. Ka Marguerite ne es hike? 

Nanine. No, siorino. Ka vu deziras vidar el? 
NlCHETTE. Me pasis la pordo, e me venis adsupre por 
embracar el, ma se el ne asistas, me iras. 

Nanine. Nur vartez pokatempe, el rivenos. 

NlCHETTE. Me havas nul tempo, Gustave vartas infre. 
Kad el standas bone? 

Nanine. Sempre same. 

NlCHETTE. Dicez ad el, ke me venis hodie por vizitar. 
Adio, Nanine. Adio, siorulo. (El salutas ed ekiras.) 

Varville. Qua esas ta yunino? 

NANINE. Es siorino Nichette. 

Varville. Nichette! To esas nomo por kato, ne por 
homino. 

Nanine. Ol es dorlot-nomo, on tale nomas el pro la 
hararo frizita e la kat-kapeto. E1 esis la kamarado di 
mea mastrino, en la laboreyo ube altrafoye laboris la 
mastrino. 

Varville. Ka Marguerite esis en laboreyo? 

Nanine. E1 esis taliorino. 

VARVILLE. Ba! 

Nanine. Ka vu ne savis lo? Es nul sekretajo. 

Varville. E1 esas beleta, ta mikra Nichette. 

Nanine. E saja! 

VARVILLE. Ma quo pri ta siorulo Gustave? 

Nanine. Qua siorulo Gustave? 

VARVILLE. Pri qua el parolis e qua vartas infre. 

Nanine. II es la spozulo. 

VARVILLE. Ka siorulo Nichette? 

Nanine. II ne ja es elua spozo, ma esos. 

Varville. Per un vorto, l’amorato. Bone, bone! E1 
esas saja, ma el havas amorato. 

Nanine. Qua amoras nur el, quale el amoras il ed 
amoros nulu ma il, kredez me. Siorino Nichette es tre 
honesta yunino. 

Varville (staceskas ed iras a Nanine). Omnakaze, ne 
importas.... Evidente, hike mea aferi ne avancas. 

NANINE. Tote ne. 

VARVILLE. On konfesez, ke Marguerite.... 

Nanine. Quo? 

VARVILLE. ...ke el havas drol ideo pri sakrifikar omnu 
a siorulo de Mauriac, qua ne amuzas. 

Nanine. Kompatindulo! To es ilua unik feliceso. II es 
quaza patro ad el. 

VARVILLE. Ha yes! II havas historio tre patetika; ma— 
Nanine. Ma? 

Varville. Me ne kredas ol. 

Nanine ( staceskas ). Askoltez, siorulo de Varville, es 
multa malaji dicit pri la mastrino qui es vera; pro to on 
plu bone ne devas dicar to quo ne es vera. Or, yen to 
quon me darfas afirmar, pro ke me vidis ol per mea 
propra okuli, e Deo savas, ke la mastrino dicis nulo a 
me, pro ke es nul motivo trompar vu, ed el volas esar 
nek bon nek mal relate a vu. Me darfas afirmar, ke du 
yari ante nun, pos longa maladeso, la mastrino iris a 
fonto mineral por rekuperar sua saneso. Me akompanis 
el. Inter la maladi esis yunino evante same kam el, qua 
sufris pro la sama maladeso, ma plu avancit, e qua 
similesis el quale jemelino. Ta yunino esis siorino de 
Mauriac, la filiino dil dukulo. 

VARVILLE. Siorino de Mauriac mortis. 

NANINE. Yes. 

VARVILLE. E la duko, desesperante, trovis en la traiti, 
en l’evo, e mem en la maladeso di Marguerite l’imajo di 
sua filiino, e suplikis, ke el aceptez il e permisez il amar 
el quale sua infanto. Lore, Marguerite konfesis sua 
situeso. 

Nanine. Pro ke la mastrino nultempe mentias. 

Varville. Komprenende! E pro ke Marguerite ne 
plue similesis siorino de Mauriac segun etiko kam 
segun korpo, la duko promisis omno quan el dezirus, 
se el konsentus chanjar sua viv-moyeno, quan 
Marguerite promisis, do, ankore komprenende, 
riveninte a Paris, el sorgeme ne satisfacis ta promiso; e 
la duko, pro ke el satisfacis nur la duimo dil promiso, 


15 



deduktis la duimo dil revenuo. Ed hodie el debas 
kinadek mil franki. 

Nanine. Quin vu ofras pagar; ma ni preferas debar 
pekunio ad altri kam gratitudo a vu. 

Varville. Precipue pro ke sioro la komtulo de Giray 
esas pronta aceptesar. 

Nanine. Vu es netolerebla! Omno quon me darfas 
dicar a vu, es ke la historio pri la dukulo es vera, me 
donas mea honor-promiso. Pri la komtulo, il es amiko. 

Varville. Tu povas parolar plu juste. 

Nanine. Yes, amiko! Quale mala langon vu havas!— 
Ma on sonigas. Es la mastrino. Kad on devas repetar 
omno quon vu dicis? 

Varville. Gardez tu! 

Marguerite ( eniras, a Nanine). Irez, komendez 
supeo. Olympe e Saint-Gaudens venas; me renkontris li 
che l’Opero. 


(Nanine ekiras.) 

Marguerite (a Varville). Vu es hike, ka? (El 
sideskas apud la kameno.) 

VARVILLE. Ka ne esas mea destino sempre 
akompanar vu? 

MARGUERITE . Kad esas mea destino sempre vidar vu? 

Varville. Til ke vu baros vua pordo kontre me, me 
venos. 

MARGUERITE . Konseque, me ne unfoye rivenas sen 
trovar vu hike. E quon vu ankore dicus a me? 

Varville. Vu bone savas. 

Marguerite . Sempre lo sama! Vu esas monotona, 
Varville. 

VARVILLE. Kad es mea kulpo, ke me amoras vu? 

Marguerite . Bela rezono! Mea karo, se me mustus 
askoltar ti omna qui amoras me, me ne havus sat multa 
tempo dinear. Por la centesma foyo, me dicas a vu, ke 
vu disipas vua tempo. Me permisas vu venar adhike ye 
omna kloko, enirar irgekande me esas hike, akompanar 
me kande me ekiras, ma tote ne savas pro quo; ma se 
vu sencese parolos a me pri vua amoro, me proskriptos 
vu. 

Varville. Nihilominus, Marguerite, lastayare en 
Bagneres vu igis me kelke esperar. 

Marguerite . Ha! mea karo, to esis en Bagneres, me 
maladesis, me enoyis. Hike, me esas sana; me standas 
plu bone, me ne plus enoyas. 

Varville. Me komprenas, kande on amoresas dal 
duko de Mauriac.... 

Marguerite. Imbecilo! 

VARVILLE. E kande on amoras sioro de Giray.... 

MARGUERITE. Me esas libera amorar ti quin me volas, 
nulu darfas intruzar su, e vu min kam irgu altra. E se 
vu dicus nulo altra, me repetas, ekirez. (VARVILLE 
promenas .) Ka vu ne volas ekirar? 

Varville. No! 

Marguerite . Do, sideskez an la piano; la piano esas 
vua unika talento. 

Varville. Quon me pleez? 

(Nanine rieniras dum ke il pleas preludio.) 

MARGUERITE . To quon vu volas. (A NANINE.) Ka tu 
komendis la supeo? 

Nanine. Yes, mastrino. 

Marguerite (iras a Varville). Quon vu pleas, 
Varville? 


17 



Varville. Reverie da Rosellen. 

Marguerite. Ol esas tre beleta!... 

VARVILLE. Askoltez, Marguerite, me havas okadek 
mil franki kom revenuo. 

Marguerite. E me havas cent. (A NANINE.) Ka tu 
vidis Prudence? 

Nanine. Yes, mastrino. 

Marguerite. Kad el venas cavespere? 

Nanine. Yes, mastrino, retrovenante.... Siorino 
Nichette anke venis. 

MARGUERITE. Pro quo el ne restis? 

Nanine. Siorulo Gustave vartis infre. 

MARGUERITE. Kareto! 

Nanine. La mediko venis. 

MARGUERITE. Quon lu dicis? 

Nanine. Lu konsilas, ke mastrino repozez. 
MARGUERITE. La bona mediko! Ka ti es omnu? 
Nanine. No, mastrino; on adportis buketo. 

VARVILLE. De me. 

Marguerite (prenas la buketo). Rozi e blanka flori. 
Pozez ca buketo en tua chambro, Nanine. 

(Nanine ekiras .) 

Varville (cesas plear la piano ). Ka vu ne deziras ol? 
Marguerite. Quale me nomesas? 

Varville. Marguerite Gautier. 

MARGUERITE. Qua pseudonimo on donas a me? 
VARVILLE. La siorino havante kamelii. 

Marguerite. Pro quo? 

Varville. Pro ke vu portas nul altra flori kam olti. 

MARGUERITE. To esas, ke me prizas nul altri kam olti, 
e ke es neutila donar altra flori a me. Se vu supozis, ke 
me eceptez vu, vu eroras. Ta parfumi maladigas me. 

VARVILLE. Me esas tote desfelica. Adio, Marguerite. 
Marguerite. Adio! 

(Nanine rieniras .) 

Nanine. Mastrino, yen siorino Olympe e siorulo 
Saint-Gaudens. 

(.Eniras Olympe e Saint-Gaudens.) 

MARGUERITE. Tandem, Olympe! Me supozis, ke tu 
nultempe venos. 

Olympe. Saint-Gaudens esas kulpoza. 

Saint-Gaudens. Me esas sempre kulpoza,—Saluto, 
Varville. 

Varville. Saluto, kar amiko. 

SAINT-GAUDENS. Ka vu supeas kun ni? 

MARGUERITE. No, no. 

Saint-Gaudens (a Marguerite). E vu, kar infanto, 
quale vu standas? 

Marguerite. Tre bone. 

SAINT-GAUDENS. Do, bonege. Kad on amuzesez hike? 

Olympe. On sempre amuzesas, ube vu esas. 

SAINT-GAUDENS. Malicozo!—Ha! Ca kara Varville, 
qua ne supeas kun ni, chagrenigas me. (A 
Marguerite.) Pasante avan la Maison d’Or, me dicis, 
ke ni adportez ostri e certena vino de Champagne quan 
on konservas nur por me. Ol esas perfekta! perfekta! 

OLYMPE (aparte a MARGUERITE). Pro quo tu invitis 
Edmond? 

MARGUERITE . Pro quo tu ne lun adduktis? 

Olympe. Ka Saint-Gaudens? 

MARGUERITE . Ka lu ne es kustumigita? 

OLYMPE. Ne ja, mea karino; ye lua evo, on desfacile 
aquiras kustumo, e precipue bona kustumo. 

Marguerite (a Nanine). La supeo devas esar pronta. 

Nanine. Ante kin minuti, mastrino. Ube me servos 
ol? Ka en la manjo-chambro? 

Marguerite . No, hike; to esos plu bona,—E do, 
Varville, ka vu ne ja departis? 

Varville. Me iras. 

Marguerite (ye lafenestro, klamas ). Prudence! 

OLYMPE. Ka Prudence lojas opozante? 

Marguerite. E1 lojas mem en ica domo, vu bone 
savas lo, preske nia omna fenestri komunikas. Ni 
separesas nur per korteto; tre konvenanta, kande me 
bezonas el. 

Saint-Gaudens. Ha yes! Quo esas l’employo di 
Prudence? 

OLYMPE. E1 esas modistino. 

Marguerite . E nur me kompras elua chapeli. 

OLYMPE. Quin tu nultempe metas. 

Marguerite . Li esas hororinda! Ma el ne es mal 
homino, ed el bezonas la pekunio. ( Vokas .) Prudence! 

PRUDENCE (extere). Yen me! 

MARGUERITE . Pro quo vu ne venis, riveninte? 

Prudence. Me ne povis. 

Marguerite . Quo jenas vu? 

PRUDENCE. Che me es du yuni; li invitas me supear. 

MARGUERITE . Bone, adduktez li por supear hike; to 
ne importas. Quale li nomesas? 

Prudence. Un de li vu konocas, Gaston Rieux. 

MARGUERITE . Yes, me lun konocas!—E l’altru? 

PRUDENCE. L’altru es lua amiko. 

Marguerite . To suficas; do, rapide venez.... La nokto 
esas kolda.... (Elpoke tusas .) Varville, alimentez la fairo, 
esas glaciatra hike; esez utila, adminime, se vu ne 
povas esar agreabla. 

(Varville obedias. Gaston, Prudence, ed Armand 
eniras dop Servisto.) 

Servisto ( anuncas ). Siorulo Gaston Rieux, siorulo 
Armand Duval, siorino Duvernoy. 

OLYMPE. Qual homi! Ka tale on hike anuncesas? 

PRUDENCE. Me supozis, ke esis advera homi hike. 

Saint-Gaudens. Siorino Duvernoy komencas la 
politeso. 

GASTON ( ceremoniale a MARGUERITE). Quale vu 
standas, sioro? 

Marguerite ( simile ). Bone; ka vu, sioro? 

Prudence. Quale on parolas hike! 

MARGUERITE . Gaston divenas viro mondumal; e 
pluse, Eugenie arachus mea okuli se ni altramaniere 
parolus. 

GASTON. La manui di Eugenie esas tro mikra, e vua 
okuli esas tro granda. 

PRUDENCE. Sata flirtado. Mea kara Marguerite, 
permisez me prizentar siorulo Armand Duval (ARMAND 
e Marguerite salutas l’unu l’altru), la viro en Paris qua 
maxim multe amoras vu. 

Marguerite (a Nanine). Aranjez du plusa plasi, pro 
ke me supozas, ke ca amoro ne preventos la siorulo 
supear. (El ofras la manuo ad ARMAND, qua reverencas 
ad el.) 

Saint-Gaudens ( a Gaston, qua venis adavan lu ). Ha! 
la kara Gaston! Me joyas vidar vu! 

GASTON. Sempre yuna, mea olda Saint-Gaudens. 

Saint-Gaudens. Komprenende. 

GASTON. Ka l’amori? 

Saint-Gaudens (indikas Olympe). Vu vidas. 

GASTON. Me gratulas vu. 

Saint-Gaudens. Me teroras trovar Amanda hike. 

Gaston. Ta kompatinda Amanda! El grande amoras 
vu! 

Saint-Gaudens. E1 tro grande amoras! Or, esas 
yunulo quan el ne povas cesar vidar: to esas, la 
bankisto. (II ridas .) Me riskas igar lu perdar sua ofico! 
Me esis l’amoranto dil kordio. Charmante! Ma esis 
necesa celar me en kabineto, reptar per l’eskalero, 
vartar en la strado.... 

Gaston. To incitas reumatismo. 

SAINT-GAUDENS. No, ma tempo chanjas. Oportas, ke 
yuneso forpasez. Ta kompatinda Varville, qua ne 
supeas kun ni, chagrenigas me. 

Gaston (pluproximeskas Marguerite). II esas 
grandega! 

MARGUERITE. Esas nur ta evozi qui ne plus evas. 

Saint-Gaudens (ad Armand, quan Olympe 
prizentas ). Ka vu es parento di siorulo Duval, la chef 
impostisto? 

Armand. Yes, sioro, il esas mea patro. Ka vu konocas 
il? 

Saint-Gaudens. Me olime konoceskis il, che la 
baronino de Nersey, anke siorino Duval, vua matro, 
qua esis tre bela e tre agreabla homino. 

ARMAND. E1 esas mortinta, tri yari ante nun. 

SAINT-GAUDENS. Pardonez me, sioro, pro ke me 
rimemorigis da vu vua chagreno. 

Armand. On sempre darfas rimemorigar da me pri 
mea matro. L’afecioni granda e pura esas tante bela, ke 
pos la feliceso experiencir oli, restas la feliceso 
rimemorar li. 

SAINT-GAUDENS. Ka vu esas l’unika filio? 

ARMAND. Me havas un fratino.... 

(Li promenas a lafondo dil ceneyo .) 

Marguerite (aparte a Gaston). II esas charmanta, 
vua amiko. 

GASTON. Me ya kredas lo! E pluse, il extravageme 
amoras vu, ka yes, Prudence? 

Prudence. Quo? 

Gaston. Me dicis a Marguerite, ke Armand foleskas 
pri el. 

PRUDENCE. II ne mentias; vu ne darfas dubitar, ke to 
esas vera. 

GASTON. II amoras vu, mea karino, ma ne audacas 
dicar lo a vu. 

Marguerite (a Varville, qua sempre pleas la piano). 
Taceskez, Varville! 

VARVILLE. Vu dicis, ke me sempre pleez la piano. 

MARGUERITE . Kande me es sola kun vu; ma kande 
omnu asistas, no! 

Olympe. Quon vi dicas aparte? 

Marguerite. Askoltez, e vu saveskos. 

PRUDENCE ( nelaute ). E ca amoro duras dum du yari. 

Marguerite . Ca amoro esas ja oldulo. 

PRUDENCE. Armand pasas sua vivo che Gustave e che 
Nichette por askoltar li parolar pri vu. 

Gaston. Kande vu maladesis, un yaro ante nun, ante 
ke vu departis por Bagneres, dum ta tri monati kande 
vu restis kushita, yunulo venis por saveskar novaji pri 
vu, sen dicar sua nomo. 

Marguerite . Me rimemoras.... 

Gaston. Esis il. 

Marguerite . To esas tre jentila. (Vokas.) Siorulo 
Duval! 

Armand. Siorino?... 

MARGUERITE . Ka vu savas to quon on dicis a me? On 
dicis a me ke, dum ke me maladesis, vu venis omnadie 
por saveskar novaji pri me. 

Armand. To esas vera, siorino. 

MARGUERITE . Adminime me mustas dankar vu. Ka vu 
audas, Varville? Vu ne facis lo, vu! 

Varville. Me konoceskis vu nur un yaro ante nun. 

MARGUERITE . Ed il konoceskis me nur kin minuti 
ante nun.... Vu sempre dicas stultaji. 

(Nanine eniras avan la Servisti qui portas la tablo.) 

Prudence. A tablo! Me mortas pro hungro. 

VARVILLE. Til rivido, Marguerite. 

MARGUERITE . Kande me rividos vu? 

Varville. Kande vu volas! 

MARGUERITE. Nu, adio. 

Varville ( salutas ekirante). Gesiori.... ( Ekiras.) 

OLYMPE. Adio, Varville! Adio, mea karo! 

(.Dume DU Servisti pozis la tablo tote aranjita, cirkum 
qua la gasti sideskas.) 

Prudence. Mea kar infanto, vu esas advere tro 
senkompata pri la barono. 

Marguerite. II tedas! II sempre venas e propozas 
donar revenuo a me. 

OLYMPE. Ka tu plendas? Me dezirus, ke lu propozez 
to a me! 

Saint-Gaudens (ad Olympe). Tre agreabla por me, to 
quon tu dicas. 

Olympe. Unesme, mea karulo, me pregas, ke vu ne 
dicez ‘tu’ a me; me ne konocas vu. 

MARGUERITE. Mea infanti, servez vu, drinkez, 
manjez, ma ne disputez sen ke vi quik rikoncilieskez. 

Olympe (a Marguerite). Ka tu savas to quon il 
donacis por mea nasko-dio? 

Marguerite. Qua? 

OLYMPE. Saint-Gaudens. 

Marguerite. No. 

Olympe. II donacis kupeo! 

SAINT-GAUDENS. De che Binder. 

Olympe. Yes; ma me ne povis igar il donacar la 
kavali. 

PRUDENCE. Es sempre nur kupeo. 

SAINT-GAUDENS. Me esas ruinita, amorez me por me 
ipsa. 

Olympe. Bel ofico! 

Prudence (montras plado). Qua esas ta bestieti? 

GASTON. Perdriki. 

PRUDENCE. Donez un a me. 

Gaston. E1 deziras li unope. Quante bel apetito! 
Forsan esas el qua ruinis Saint-Gaudens. 

Prudence. El! El! Ka tale on parolas pri homino? 
Dum mea yuneso.... 

Gaston. Ha! se ni parolus pri Louis XV,— 
Marguerite, varsez vino por Armand; il esas tam trista 
kam drink-kansono. 

MARGUERITE. Venez, sioro Armand, a mea saneso. 

Omnu. A la saneso di Marguerite! 

PRUDENCE. Apropo drink-kansono, ka ni kantez un 
de li dum drinkar? 

Gaston. Sempre l’anciena tradicioni. Me esas certa, 
ke Prudence amoreskis en la Caveau. 

Prudence. To es bona! to es bona! 

Gaston. Sempre kantar dum supear, to esas absurda. 

PRUDENCE. Me amas to; es gaya. Venez, Marguerite, 
kantez por ni la kansono pri Philogene; poeto facis ta 
versi.... 

Gaston. Quon tu volas, ke lu facez? 

PRUDENCE. Ma lu facis ta versi por Marguerite; to es 
lua specaleso. Venez, la kansono! 

Gaston. Me protestas por mea tota generaciono. 

PRUDENCE. Ni votez! (Omnu levas la manuo, ecepte 
Gaston.) La kansono ganas la voto. Gaston, esez bona 
exemplo por la minoritati. 

Gaston. Me konsentas. Ma me ne prizas la versi di 
Philogene, me konocas li. Me plu multe preferas 
kantar, se on mustas. ( Kantas .) 

I 

Es cielo quan Mahometo 
Ofras a sua apostoli, 

Ma ta santa promiseto 
Pri plezuri esas doli. 

Fidez vi nun nur ad ita 
Qua es en la manuo tenita. 

Pri me, me selektas 
Nul cielo dubitinda 
Ma l’okuli amorinda 
Quin bela vino reflektas. 

II 

Deo amoron e vinon kreas 
Pro ke Lu nia teron amas. 

E ni frivole jubileas 

Quankam seriozuli klamas. 

Dicez to dicebla, 

Facez to facebla, 

Mem severa censurero 
Trovus ni esar charmanta, 

Agreabla, e luranta, 

Per la magio dil vitbero! 

GASTON (itere sideskas ). Tamen, esas vera, ke vivo 
esas gaya e Prudence esas grasa. 

OLYMPE. Esis tale dum triadek yari ante nun. 
PRUDENCE. Oportas finar tala joko. Quante tu 
supozas me evar? 

OLYMPE. Me supozas, ke tu evas quaradek yari. 
PRUDENCE. E1 es bon kun ta quaradek yari! Me evis 
triadek-e-kin yari lastayare. 

GASTON. To signifikas, ke tu ja evas triadek-e-sis. E 
tu ne aspektas plu evoze kam quaradek yari, per mea 
honor-promiso! 

MARGUERITE. Parolante pri evo, dicez a ni, Saint- 
Gaudens, on naracis historio kontre du a me. 

OLYMPE. Anke a me. 

Saint-Gaudens. Qua historio? 


27 



Marguerite. Pri flava fiakro. 

Olympe. Ol esas vera, mea karino. 

PRUDENCE. Ni audez la historio dil flava fiakro! 

GASTON. Yes, ma lasez me sidar apud Marguerite; me 
enoyas apud Prudence. 

Prudence. Quala galantulo! 

Marguerite. Gaston, esforcez restar tranquila. 

Saint-Gaudens. Ho! ecelanta supeo! 

Olympe. Me vidas, ke il volas evitar la historio dil 
fiakro.... 

Marguerite. Flava! 

SAINT-GAUDENS. Ho! segun me ol ne importas. 

OLYMPE. Nu, imaginez, ke Saint-Gaudens amoris 
Amanda. 

Gaston. Me esas tro emocigita, oportas, ke me 
embracez Marguerite. 

Olympe. Mea karulo, vu esas netolerebla! 

Gaston. Olympe esas furioza, pro ke me igis el 
perdar l’efekto. 

Marguerite. Olympe esas justa. Gaston esas tam 
tedanta kam Varville, on devas sidigar il an la mikra 
tablo quale l’infanti fola. 

Olympe. Yes, irez al mikra tablo. 

GASTON. Kondicione ke, ye la fino, la homini 
embracez me. 

Marguerite. Prudence kolektos la kisi ed embracos 
vu por ni omna. 

Gaston. No, no, me volas, ke vu ipsa embracez me. 

OLYMPE. Esas bona, ni embracos vu; irez e sideskez e 
dicez nulo. Uldie, o plu bone ulvespere.... 

GASTON (pleas ‘Malbrouck’ per la piano ). La piano 
desakordas. 

MARGUERITE. Ni ne plus respondez. 

Gaston. Ca historio tedas me. 

Saint-Gaudens. Gaston esas justa. 

GASTON. E sume, quon pruvas vua historio, quan me 
konocas e qua es tam olda kam Prudence? Ol pruvas, 
ke Saint-Gaudens pede sequis flava fiakro de qua il 
vidabis Agenor decensar ye la pordo di Amanda; ol 
pruvas, ke Amanda trompis Saint-Gaudens. To esas 
nova! Qua ne esis trompita? Ni bone savas, ke ni 
sempre esas trompita da nia amiki e da nia amoratini; e 
to finas per la melodio dil Carillon da Dunkirk. (II pleas 
la Carillon per la piano.) 

Saint-Gaudens. E me savas tam bone, ke Amanda 
trompis me kun Agenor kam me savas, ke Olympe 
trompas me kun Edmond. 

MARGUERITE. Brave, Saint-Gaudens! Ma, Saint- 
Gaudens esas heroo! Ni omna foleskez pri Saint- 
Gaudens. Ti omna qui volas foleskar pri Saint- 
Gaudens, levez la manuo. ( Omnu levas la manuo.) Qual 
unanimeso! Vivez Saint-Gaudens! Gaston, pleez ulo 
por ke ni dansez a Saint-Gaudens. 

Gaston. Me savas nur polko. 

MARGUERITE. Bonege, ni polkos. Venez, Saint- 
Gaudens ed Armand, aranjez la tablo. 

Prudence. Me ne ja finis. 

OLYMPE. Gesiori, Marguerite ja dicas ‘Armand.’ 

GASTON (pleas ). Hastez; yen la melodio ube me 
konfuzigesas. 

OLYMPE. Ka me dansos kun Saint-Gaudens? 

MARGUERITE. No, me dansos kun il. Venez, mea 
mikra Saint-Gaudens, venez! 

OLYMPE. Ni dansez, Armand, venez! 

(Marguerite polkas dum minuto e subite haltas.) 

Saint-Gaudnes. Quo es? 

Marguerite. Nulo. Me poke sufokesas. 

Armand (pluproximeskas ). Ka vu sufras, siorino? 

MARGUERITE. Ho! esas nulo; ni durez. 

(Gaston pleas per sua totaforteso, Marguerite itere 
esforcas dansar ed itere haltas.) 

ARMAND. Tacez, Gaston. 

Prudence. Marguerite maladeskas. 

MARGUERITE ( sufokata ). Donez a me glaso de aquo. 

Prudence. Quo es? 

Marguerite. Sempre simile. Ma esas nulo, me 
repetas. Irez adlatere, acendez sigari; pos instanto me 
venos a vi. 

Prduence. Ni irez; el preferas esar sola kande to 
venas. 

MARGUERITE. Irez, me venos a vi. 

PRUDENCE. Venez! ( aparte ) Nul minuto amuziva hike. 

ARMAND. Kompatinda yunino. (II iras kun l’altri.) 

Marguerite (sola, esforcas rekuperar sua respiro). Ha! 
... (El regardas en la spegulo.) Quante pala me esas!... 
Ha!... (El pozas la kapo en la manui ed apogas la kudi 
sur la kameno.) 

ARMAND (rieniras). Ma, quale vu standas, siorino? 

MARGUERITE. Vu, siorulo Armand! Danko, me 
standas plu bone.... Omnakaze, me kustumas.... 

ARMAND. Vu mortigas vu! Me volus esar vua amiko, 
vua parento, por haltigar vu tante male agar. 

MARGUERITE. Vu ne sucesus. Nu, venez! Ma quo 
esas? 

ARMAND. To quon me vidas.... 

MARGUERITE. Ha! vu esas tante bona! Regardez 
l’altri, li ne atencas me. 

ARMAND. L’altri ne amoras vu quale me amoras vu. 

MARGUERITE. Vu esas justa; me obliviabis la grand 
amoro. 

Armand. Vu ridas! 

MARGUERITE. Deo interdiktez lo! Omnadie me audas 
lo sama; me ne plus ridas. 

Armand. Nu. Ma ica amoro meritas promiso de vu. 
Marguerite . Qua promiso? 

Armand. Sorgez vu. 

Marguerite . Sorgez me! Kad esas posibla? 

ARMAND. Pro quo ne? 

MARGUERITE. Ma se me sorgus me, me mortus, mea 
karo. To quo sustenas me esas mea vivo febroza. E 
sorgo esas bona por la homini dil mondumo qui havas 
familii ed amiki; ma ni, ti qui ne plus servas la plezuro 
o la vanitato di irgu, esos abandonita, e la longa nokti 
sucedos la longa dii. Me bone saveskas, vu komprenas, 
kande me esis en mea lito dum du monati: pos tri 
semani, nulu venis vizitar me. 

Armand. Esas vera, ke me esas nulo a vu, ma se vu 
permisus, Marguerite, me sorgus vu quale fratulo, me 
ne abandonus vu e me risanigus vu. Lore, kande vu 
esus itere forta, vu povus rikomencar ica vivo, se to 
semblus bona a vu; ma me esas certa, ke vu plu bone 
amus vivo tranquila. 

MARGUERITE. Drinkante, vu divenas trista. 

ARMAND. Ka vu ne havas kordio, Marguerite? 

MARGUERITE. Kordio! To esus la nura kauzo di 
naufrajo dum mea pasajo. ( Pauzo .) Ka vu esas serioza? 

ARMAND. Tre serioza. 

MARGUERITE . Prudence ne trompis me, kande el dicis, 
ke vu esas sentimentema. Do, vu sorgus me? 

Armand. Yes! 

MARGUERITE . Ka vu restus omnadie apud me? 

ARMAND. Ecepte ke me enoyigus vu. 

MARGUERITE . E quon vu nomas lo? 

ARMAND. Devoco. 

Marguerite. E de ube venis ca devoco? 

ARMAND. De simpatio nerezistebla quan me havas 
por vu. 

Marguerite. De pos? 

ARMAND. De pos du yari, de pos ta dio, kande me 
vidis vu pasar avan me, belega, fiera, ridetanta. De pos 
ta dio, me fore e taceme sequis vua vivo. 

MARGUERITE . Pro quo vu dicis nulo til hodie? 

ARMAND. Me ne konocis vu, Marguerite. 

MARGUERITE . Oportas konoceskar. Pro quo, lor ke me 
maladesis e vu esis tante asidua venir saveskar mea 
novaji, pro quo vu ne acensis? 

ARMAND. Quale me darfus acensar adche vu? 

MARGUERITE . Ka tala skrupulo pro tala homino quala 
me? 

ARMAND. Sempre tala skrupulo pro homino.... Ed 
anke.... 

Marguerite. Kad anke?... 

ARMAND. Me timis Pinfluo quan vu povus facar en 
mea vivo. 

Marguerite . Or, vu amoras me! 

Armand (regardas el e vidas el ridar). Se me devas 
dicar lo, ne esas hodie. 

MARGUERITE . Nultempe dicez lo. 

ARMAND. Pro quo? 

Marguerite . Pro ke tala konfeso havus nur du 
rezultaji: o me ne kredus to quon vu volus me kredar; o 
me kredus, e vu havus trista kompaneso di homino 
nervoza, malada, trista, o gaya per gayeso plu trista 
kam chagreno. Homino qua spensas centamil franki 
yarale, sat bona por tal olda richulo quala la duko, ma 
tediva por tala yunulo quala vu. Ma sata infantaji! 
Donez a me vua manuo e ni enirez la manjochambro. 
On ne devas saveskar to quon vua absenteso dicas. 

ARMAND. Irez, se to semblas bona a vu: permisez me 
restar hike. 

Marguerite. Pro quo? 

ARMAND. Pro ke vua gayeso maladigas me. 

Marguerite. Ka vu permisas me konsilar vu? 

ARMAND. Konsilez. 

MARGUERITE. Livez l’urbo e salvez vu, se to quon vu 
dicas a me esas vera; od amez me quale bon amiko, ne 
altramaniere. Venez vizitar me, ni ridos, ni babilos. Ma 
ne exajerez mea valoro, nam me ne multe valoras. Vu 
havas bona kordio, vu bezonas esar amorata. Vu esas 
tro yuna e tro sentema por vivar en nia mondumo. 
Amorez altra homino, o mariajeskez. Vu vidas, ke me 
esas bona yunino, e ke me kandide parolas. 

Prudence (eniras apertante la pordo ). Ha ha! Quon 
per la diablo vi ibe facas? 

Marguerite . Ni parolas racionoze. Livez ni 
pokatempe. Ni quik venos. 

Prudence. Bone, bone. Babilez, mea infanti. ( Ekiras .) 

MARGUERITE. Do, ni konkordas, ke vu ne plus amorez 
me, ka ne? 

ARMAND. Me sequos via konsilo, me departos. 

Marguerite. Ka to necesesas? 

Armand. Yes. 


33 



MARGUERITE. Quante multa homi dicis lo, e ne 
departis. 

ARMAND. Esas vu qua retenis li. 

MARGUERITE. Per mea fido, no! 

ARMAND. Ka vu nultempe amoris? 

MARGUERITE. Nultempe, danko a Deo! 

Armand. Ho! Me dankas vu! 

Marguerite. Pro quo? 

ARMAND. Pro to quon vu dicis, nulo povus igar me 
esar plu felica. 

Marguerite . Quante original! 

ARMAND. Se me dicus a vu, Marguerite, ke me 
pasabis tota nokti sub vua fenestro, ke me dum sis 
monati gardabis butono qua falis de vua ganto. 

MARGUERITE. Me ne kredus lo. 

Armand. Vu esas justa, me esas folo; mokez me, to 
esas maxim bona.... Adio. 

Marguerite. Armand! 

ARMAND. Ka vu vokas me? 

MARGUERITE. Me ne volas, ke vu iracoze irez. 

Armand. Esar iracoza kontre vu! Ka to esas posibla? 

MARGUERITE. Nu, en to omna quon vu dicas, kad esas 
irga vereso? 

ARMAND. Demandez de me! 

MARGUERITE. Nu, bone, presez mea manuo, venez 
vizitar me ulfoye, ofte. Ni itere parolos. 

Armand. To esas tro multa, e ne sat multa. 

MARGUERITE. Or, agez segunvole, demandez to quon 
vu volas, nam me evidente debas a vu. 

Armand. Ne tale parolez. Me ne volas vidar vu 
mokar seriozaji. 

Marguerite . Me ne plus mokas. 

ARMAND. Respondez. 

Marguerite. Ni vidos. 

Armand. Ka vu volas esar amorata? 

MARGUERITE. Posible. Da qua? 

ARMAND. Da me. 

Marguerite. Ka pose? 

ARMAND. Esar amorata da amoro profunda, eterne. 

MARGUERITE. Kad eterne?... 

ARMAND. Yes. 

MARGUERITE. Quo, se me kredus to quon vu dicas a 
me? 

Armand (pasionoze ). Me dicus.... 

MARGUERITE. Vu dicus to quon omnu dicas a me. 
Quo importas! Pro ke me vivos min longe kam altri, 
necesesas, ke me vivez plu rapide. Ma tranquileskez, 
malgre vua amoro tante eterna e mea vivo tante kurta, 
me ya vivos plu longe kam vua amoro. 

ARMAND. Marguerite!... 

Marguerite. Vartez, vu esas emocigita, vua voco 
esas sincera, vu esas konvinkita da to quon vu dicas. 
To omna meritas ulo.... Prenez ca floro. (El donas 
kamelio ad il .) 

Armand. Quon me facez? 

MARGUERITE. Riportez ol a me. 

ARMAND. Kande? 

MARGUERITE. Kande ol velkas. 

ARMAND. E quante multa tempo necesesas por lo? 

MARGUERITE. Sat multa necesa por omna flori velkar, 
un nokto, od un matino. 

ARMAND. Ha! Marguerite, me esas tre felica! 

MARGUERITE. Bone, dicez itere, ke vu amoras me. 

Armand. Yes, me amoras vu! 

MARGUERITE. E nun departez. 

ARMAND ( retroe departante). Me iras. (II rivenas, itere 
kisas elua manuo, ed ekiras.) 

(.Ridado e kantado dop la ceneyo.) 

Marguerite ( sola, regardas la pordo klozita ). Pro quo 
ne?—Quo importas?—Mea vivo flugas e paruzas su per 
l’una o l’altra di ta vorti. 

GASTON ( apertas la pordo ed eniras ). Koro de vilajani! 
(II kantas.) 

Esas dio delicoza! 

Ni kunvenez, tre joyoza, 

Adportez la mariaj-girlandi, 

La flori e rubandi.... 

SAINT-GAUDENS. Vivez siorulo e siorino Duval! 

Olympe. Nun la mariaj-balo! 

Marguerite. Esas me qua igos vi dansar. 

SAINT-GAUDENS. Ma to esos granda plezuro! 

(Prudence metas chapelo di homulo; Gaston metas 
chapelo di homino, edc., edc.—Danso.) 

Kurteno. 

DUESMA AKTO 


Tualeteyo che Marguerite, Paris. 

Nanine laboras. 

Marguerite ( an elua tualet-tablo, a Prudence qua 
eniras ). Bona nokto, kar amiko. Ka vu vidis la duko? 

PRUDENCE. Yes. 

MARGUERITE. Kad il donis? 

Prudence ( donas bank-bilieti a Marguerite). Yen,— 
Ka vu povas prestar triacent o quaracent franki a me? 

MARGUERITE. Prenez.... Vu dicis al duko, ke me 
intencas irar al ruro? 

Prudence. Yes. 

Marguerite. Quale il respondis? 

PRUDENCE. Ke vu esas justa, ke to nur plubonigus vu. 
Ka vu iros? 

MARGUERITE. Me esperas; hodie me itere vidis la 
domo. 

PRUDENCE. Quante multe por lokacar ol? 

Marguerite . Quar mil franki. 

Prudence. Ha! Esas amoro, mea karo. 

Marguerite. Me timas, yes. Esas forsan pasiono; 
forsan nur kaprico; me nur savas, ke ol esas ulo. 

PRUDENCE. Kad il venis hiere? 

Marguerite. Ka vu dubitas? 

Prudence. E rivenos cavespere. 

Marguerite. II venos. 

PRUDENCE. Me savas! II restis dum tri o quar hori che 
me. 

Marguerite . Kad il parolis a vu pri me? 

Prudence. Pri quo vu volas, ke il parolez? 

Marguerite. Quon il dicis? 

Prudence. II amoras vu, komprenende! 

Marguerite . Vu longatempe konocis il! 

Prudence. Yes. 

MARGUERITE. Ka vu vidis il amoreskar, ulfoye? 

PRUDENCE. Nultempe. 

Marguerite. Per vua honor-promiso! 

PRUDENCE. Serioze. 

MARGUERITE. Se vu savus, quante bona kordio il 
havas, quale il parolas pri sua matro e pri sua fratino. 

PRUDENCE. Es regretinda, ke tala homuli ne havas 
cent mil franki de revenuo! 

MARGUERITE. Kontree, esas joyinda! Adminime, ili 
esas certa, ke ni amoras nur ili ipsa. ( Prenas la manuo 
di Prudence e pozas ol adsur sua sino .) Sentez! 

Prudence. Quo! 

MARGUERITE. La pulso di mea kordio, ka vu ne sentas 
ol? 

PRUDENCE. Pro quo vua kordio tante pulsas? 

MARGUERITE. Pro ke esas dek kloki ed il venas. 

PRUDENCE. Ka tale ol kuras? Me salvez me. Nur 
supozez, se ol esus kontagial! 

MARGUERITE (a Nanine, qua laborante iras avane e 
retroe ). Irez apertar, Nanine. 

Nanine. Nulu sonigas. 

MARGUERITE. Me dicis, irez. 

(Nanine ekiras.) 


Prudence. Mea karo, me pregos por vu. 

Marguerite. Pro quo? 

PRUDENCE. Pro ke vu esas endanjerigita. 

Marguerite. Forsan. 

(.Eniras Armand.) 

Armand. Marguerite! (II kuras a Marguerite.) 
Prudence. Ka vu ne salutas me, negratitudozo? 
ARMAND. Pardonez me, mea kara Prudence. Ka vu 
standas bone? 

Prudence. Esas bona tempo!... Mea kar infanti, me 
livas vi; ulu vartas che me,—Adio. (El ekiras .) 
MARGUERITE . Nu, pozez vu ibe, siorulo. 

Armand ( genupozas ). Ka pose? 

MARGUERITE . Ka vu sempre tante multe amoros me? 
ARMAND. No! 

Marguerite. Quo? 

ARMAND. Me amoros vu milople plu multe, siorino! 
Marguerite. Quon vu facis hodie?... 

ARMAND. Me vizitis Prudence, Gustave e Nichette, 
me esis en omna loko ube on povas parolar pri 
Marguerite. 

Marguerite. Ka canokte? 

ARMAND. Mea patro skribis, ke il vartas me en Tours, 
me respondis, ke il cesez vartar me. Quale se me irus a 
Tours!... 

Marguerite . Ma, vu ne darfas vexar vua patro. 
ARMAND. Nula danjero. E vu, quon vu facis? Dicez.... 
Marguerite . Me pensis pri vu. 

ARMAND. Tre vera. 

Marguerite. Tre vera! Me facis bela projeti. 

Armand. Ka vere? 

Marguerite. Yes. 

ARMAND. Dicez! 

MARGUERITE. Plu tarde. 

ARMAND. Pro quo ne nun? 

MARGUERITE. Tu forsan ne ja sat multe amoras me; 
lor realigo esos sata tempo dicar. Nur savez, ke esas tu 
qua okupas me. 

ARMAND. Ka me? 

MARGUERITE. Yes, tu quan me tro multe amoras. 
ARMAND. Ma quo esas? 

MARGUERITE. Quo importas? 

ARMAND. Me suplikas tu! 

MARGUERITE (pos kurta hezito). Ka me ne darfas celar 
ulo de tu? 

Armand. Me askoltas. 

Marguerite . Me facas mashinaco. 

ARMAND. Quala mashinaco? 

MARGUERITE. Me povas dicar nur la rezulturo. 
ARMAND. E quo esos la rezulturo? 

Marguerite. Ka tu esus felica pasar la somero en la 
ruro kun me? 

ARMAND. Ka tu advere demandas? 

Marguerite. Do, se mea mashinaco sucesus, ed ol 
sucesos, ante kin dii de nun me esos libera; me debos 
nulo plusa, e ni kune iros pasar la somero en la ruro. 

ARMAND. Ka tu ne povas dicar a me, per qua 
moyeno?... 

Marguerite. No. 

Armand. Ka tu sole facis ca mashinaco, Marguerite? 
Marguerite. Quale tu dicas lo! 

ARMAND. Respondez. 

Marguerite. Nu, yes, me sole. 

Armand. Kad esas tu sole qua facos ol? 

Marguerite ( itere hezitas ). Me sole. 

Armand ( staceskas ). Ka vu lektis Manon Lescaut, 
Marguerite? 

Marguerite . Yes, la libro esas en la salono. 

ARMAND. Ka vu estimas Des Grieux? 

MARGUERITE . Pro quo ta questiono? 

Armand. Esas instanto kande Manon, el ipsa, facas 
mashinaco, por aceptar pekunio de sioro de B..., e 
spensar ol kun Des Grieux. Marguerite, vu havas plu 
multa kordio kam el, e me, me havas plu multa 
loyaleso kam il! 

Marguerite . Quon vu volas dicar? 

ARMAND. Se vua mashinaco esas de la sama sorto 
kam olta, me ne aceptos ol. 

MARGUERITE . Restez tranquila, mea amiko, ni ne plus 
parolos.... ( Kurta pauzo .) Esis tre bela hodie, ka ne? 

Armand. Yes, tre bela. 

MARGUERITE . Kad esis multi en la Champs-Elysees? 

ARMAND. Multi. 

Marguerite . Ka restos tale til la fino dil somero? 

Armand (pasionoze ). He! Qua importas la somero! 

Marguerite . Pri quo vu volas me parolar? Kande me 
dicas, ke me amoras vu, kande me donas pruvo, vu 
budas. Do, me parolas a vu pri la somero. 

ARMAND.Quon tu volas, Marguerite? Me esas jaluza 
pri la maxim mikra de tua pensaji! To quon tu jus 
propozis.... 

Marguerite . Ka ni retrovenas ad olta? 

ARMAND. Mea Deo, yes, ni retrovenez.... Or, to quon 
tu propozis a me foligus me pro joyo; ma la misterio 
qua preiras l’exekuto di ta projeto.... 

Marguerite . Do, ni poke rezonez. Tu amoras me e 
tu volus pasar kelka tempo kun me, en angulo qua ne 
esas ica Paris terorinda. 

Armand. Yes, me volus. 

MARGUERITE . Anke me, me amoras tu e me tam 
multe deziras lo. Ma por to, on bezonas to quon me ne 
havas. Tu ne esas jaluza pri la duko, tu savas quala 
pura sentimenti lu havas por me, lasez me agar. 

ARMAND. Posible.... 

MARGUERITE. Me amoras tu. Nu, ka ni konkordas? 

ARMAND. Ma.... 

MARGUERITE (tre seduktanta ). Ka ni konkordas? 

Armand. Ne ja. 

MARGUERITE . Or, rivenez vizitar me morge; ni itere 
parolos. 

Armand. Quo, me rivenez vizitar tu morge? Tu ja 
forsendas me? 

Marguerite . Me ne forsendas tu. Tu darfas restar 
pokatempe. 

ARMAND. Pokatempe! Ka tu vartas ulu? 

Marguerite . Ka tu rikomencas? 

Armand. Marguerite, tu men trompas! 

Marguerite . Quante longe me konocas tu? 

Armand. Quar dii. 

Marguerite . Quo koaktas me recevar tu? 

Armand. Nulo. 

MARGUERITE . Se me ne amorus tu, ka me darfus jetar 
tu del pordo, quale me jetis Varville e tante mult altri? 

Armand. Evidente. 

MARGUERITE . Or, mea amiko, amorez, e ne plendez. 

ARMAND. Me exkuzas, milfoye exkuzas! 

Marguerite . Se to duros, me pasos mea vivo per 
pardonar tu! 

Armand. No; esas la lasta foyo. Sato! Me iras. 

MARGUERITE . En bona tempo. Venez morge, ye 
dimezo; ni dejunos ensemble. 

Armand. Til morge, do. 

MARGUERITE. Til morge. 

ARMAND. Ka dimezo? 

MARGUERITE . Ye dimezo. 

Armand. Ka tu juras.... 

Marguerite. Quon? 

ARMAND. ...ke tu vartas nulu? 

MARGUERITE . Itere! Me juras a tu, ke me amoras tu, e 
ke me amoras nul altru en la mondo! 

Armand. Adio! 

Marguerite . Adio, grand infanto! (II hezitas dum 
instanto, ed ekiras) 

Marguerite ( sole, sidante ). Qua povus dicar, un 
semano ante nun, ke ca yunulo, l’existo di qua me ne 
suspektis, ganus tante multe, e tante rapide, mea 
kordio e mea pensaji? Kad il amoras me? Me nur savas, 
ke me amoras il, me qua nultempe antee amoris. Ma 
pro quo sakrifikar joyo? Pro quo ne permisar la kaprici 
di ilua kordio? Qua me esas? Kreuro hazardal. Do, 
lasez hazardo facar to quon ol volas a me. Anke, 
semblas ke me esas plu felica kam me ultempe esis. To 
esas forsan malauguro. Ni homini sempre anticipas 
esor amorata, ne amoror, por ke, ye l’unesma asalto di 
ta malajo neanticipata, ni desorientizesas. 

Nanine ( eniras por anuncar la KOMTULO, qua sequas 
et). Sioro la komtulo! 

MARGUERITE (sen destranquileskar). Bona vespero, 
komtulo.... 

La Komtulo (iras e kisas elua manuo ). Bona vespero, 
kar amikino. Quale vu standas canokte? 

Marguerite. Perfekte. 

La Komtulo (sideskas apud la kameno). Esas tam 
kolda kam la diablo! Vu skribis, ke me venez ye dek 
kloki e duimo. Vu vidas, ke me esas preciza. 

Marguerite. Danko. Ni babilez, mea kara komtulo. 

La Komtulo. Ka vu ja supeis?... 

Marguerite. Pro quo?... 

La Komtulo. Pro ke ni povas supear, e babilar 
supeante. 

Marguerite . Ka vu hungras? 

La Komtulo. Me sempre sat multe hungras por 
supear. Me male dineis ye mea klubo! 

Marguerite. Quon vi facis? 

La KOMTULO. Li lud-riskis kande me departis. 

MARGUERITE. Ka Saint-Gaudens perdis? 

La KOMTULO. II perdis duadek-e-kin ora peci; il kriis 
por triamil franki. 

MARGUERITE. II recente supeis kun Olympe. 

La KOMTULO. E qui altra? 

Marguerite. Gaston Rieux. Ka vu lun konocas? 

La Komtulo. Yes. 

Marguerite. Sioro Armand Duval. 

La Komtulo. Qua esas sioro Armand Duval? 

MARGUERITE. II esas amiko di Gaston. Prudence e me 
kunsupeis.... Ni multe ridis. 

La Komtulo. Se me savabus, me venabus. Apropo, 
kad ulu jus ekiris, kurtatempe ante ke me eniris? 

Marguerite. No, nulu. 

La KOMTULO. Ye rinstanto lore ke me decensis del 
vehilo, ulu kuris vers me, quale se vidar qua me esas, e, 
pos vidir me, foriris. 

Marguerite ( aparte ). Kad esis Armand? (El sonigas 
la klosheto .) 

La Komtulo. Ka vu bezonas ulo? 

(Nanine eniras .) 

MARGUERITE. Yes, me mustas dicar vorto a Nanine. 
(A Nanine, aparte .) Decensez. En la strado, sen semblar 
facar lo, videz, ka sioro Armand Duval esas ibe, pose 
retrovenez e dicez a me. 

Nanine. Yes, mastrino. (El ekiras.) 

La Komtulo. Esas novajo. 

Marguerite. Quo? 

La Komtulo. Gagouki mariajos su. 

Marguerite. Ka nia princulo Polona? 

La Komtulo. Lu ipsa. 

Marguerite. Quan lu spozigos? 

La KOMTULO. Konjektez. 

Marguerite . Ka me konocas el? 

La Komtulo. II spozigos la mikra Adele. 

Marguerite. Ma el grande eroras! 

La Komtulo. Kontree, esas il qua.... 

MARGUERITE. Mea karulo, kande bonulo dil 
mondumo spozigas tala yunino quala Adele, ne esas il 
qua facas folajo, esas el qua male marchandas. Vua 
Polono esas ruinita, il havas reputo odiinda, e, se il 
spozigas Adele, il facas lo por la dek-e-du o dek-e-kin 
mil franki de revenuo quin vu donis ad el l’una pos 
l’altra. 

Nanine ( rieniras , aparte a Marguerite). No, 
mastrino, es nulu. (El ekiras .) 

MARGUERITE . Nun ni parolez pri seriozaji, mea kara 
komtulo.... 

La Komtulo. Pri seriozaji! Me preferus parolar pri 
gayaji. 

MARGUERITE. Ni plu tarde vidos, ka vu gaye parolos. 

La KOMTULO. Me askoltas. 

MARGUERITE . Ka vu havas pekunio kontanta? 

La KOMTULO. Ka me? Nultempe. 

Marguerite . Do, oportas suskriptar. 

La KOMTULO. Kad on hike bezonas pekunio? 

MARGUERITE . Ho ve! dek-e-kin mil franki! 

La Komtulo. Diablo! To esas bela sumo. E pro quo 
ca dek-e-kin mil franki? 

MARGUERITE . Pro ke me debas li. 

La KOMTULO. Ka vu mustas pagar vua krediteri? 

MARGUERITE . Li postulas. 

La Komtulo. Ka to absolute necesesas?... 

Marguerite. Yes. 

La Komtulo. Nu ... facita. Me suskriptos. 

(Nanine eniras .) 

Nanine. Mastrino, on adportas ca letro por vu por 
quik livresar. 

Marguerite . Qua skribas a me ye ca kloko? (Apertas 
la letro.) Armand! Quon to signifikas? ( Lektas .) ‘Ne plus 
konvenas, ke me pleez rolo ridinda, mem por la 
homino quan me amoras. Saminstante ke me departis 
de vu, sioro la komtulo de Giray eniris. Me havas nek 
l’evo nek la karaktero di Saint-Gaudens; pardonez mea 
unika defekto, ne esar milionozo, e ni obliviez, ke ni 

konocis l’unu l’altru, e ke dum instanto ni kredis 
amorar l’unu l’altru. Kande vu recevas ca letro, me ja 
departabos Paris. Armand.’ 

NANINE. Ka mastrino respondas? 

Marguerite. No. Dicez, ke es bona. 

(Nanine ekiras .) 

Marguerite (a su ). Do, yen revo desaparinta! Tala 
domajo! 

La Komtulo. Quo esas ta letro? 

Marguerite. Quo to esas, mea kar amiko? To esas 
bona novajo por vu. 

La Komtulo. Quale? 

Marguerite. Vu ganas dek-e-kin mil franki, par ca 
letro! 

La KOMTULO. L’unesma letro tante valoroza. 

MARGEURITE. Me ne plus bezonas to quon me 
demandis. 

La KOMTULO. Ka vua krediteri retrosendas la pago- 
promisi? Ha! li esas tre jentil! 

MARGUERITE. No, me amoris, mea karo. 

La KOMTULO. Ka vu? 

Marguerite. Me ipsa. 

La KOMTULO. E qua, bona Deo? 

MARGUERITE. Viro qua ne amoris me, quale ofte 
eventas; viro sen richaji, quale sempre eventas. 

La Komtulo. Ha! yes, esas per tala amori ke vi 
kredas levar vi de l’altri. 

MARGUERITE. E yen, to quon il skribis a me. (El 
transdonas la letro al KOMTULO.) 

La KOMTULO (lektas). ‘Mea kara Marguerite....’ Nu, 
nu, to esas de sioro Duval. II esas tre jaluza, ca sioro. 

Ha! me nun komprenas l’utileso di kambrio-letri. Esas 
beleta, to quon vu facis. (II retrodonas la letro ad el.) 

Marguerite ( sonigas klosheto e jetas la letro adsur la 
tablo ). Vu ofris supeo. 

La Komtulo. E me itere ofras. Vu ne manjos dek-e- 
kin mil franki. Me esas sempre sparema. 

Marguerite. Bone, ni supeez. Me bezonas aero. 

La Komtulo. Semblas esar grava; vu esas tre agitata, 
mea karino. 

Marguerite. Es nulo. 

(NANINE eniras.) 

MARGUERITE. Donez a me shalo e chapelo! 

Nanine. Qua, mastrino? 

MARGUERITE . Irga chapelo quan tu volas, e lejera 
shalo. (A LA KOMTULO.) Oportas aceptar ni quale ni 
esas, mea amiko kompatinda. 

La Komtulo. Ho! me kustumas pri omno. 

Nanine (donas la shalo). Mastrino esos kolda! 
Marguerite. No. 

Nanine. Ka me vigilez, mastrino?... 

MARGUERITE. No, kushez tu. Me forsan ne retrovenos 
til tarde.... Ka vu venas, komtulo? 

(Li ekiras.) 

Nanine (sola). Ulo eventis; la mastrino es tote 
emocigita; esas ta letro qua perturbas el, sendubite. 
(Prenas la letro.) Yen, ca letro. (El lektas ol.) Diablo! 
Sioro Armand habile agas. Nominita du dii ante nun, 
hodie demisionas, lu duris tam longe kam rozi e 
politikisti.... Sato! 

(Prudence eniras.) 


Nanine. Siorino Duvernoy. 

PRUDENCE. Ka Marguerite ekiris? 

NANINE. Juse. 

Prudence. Adube iras? 

Nanine. E1 iris supear. 

Prudence. Ka kun siorulo de Giray? 

Nanine. Yes. 

PRUDENCE. Kad el jus recevis letro? 

Nanine. De sioro Armand. 

Prudence. Quon il dicis? 

Nanine. Nulo. 

PRUDENCE. Kad el rivenos? 

Nanine. Tarde, sendubite. Me supozis, ke vu 
enlitigabis vu longatempe ante nun. 

PRUDENCE. Yes, e me dormis, kande me vekigesis dal 
pord-klosheto. Me iris por apertar.... 

(On frapas.) 

Nanine. Enirez! 

SERVISTO ( eniras). Mastrino demandas peliso; el es 
kolda. 


(Nanine ekiras.) 

Prudence. Ka la mastrino es infre? 

SERVISTO. Yes, mastrino es en veturilo. 

PRUDENCE. Demandez el acensar, dicez, ke es me qua 
demandas lo. 

SERVISTO. Ma mastrino ne es sole en la veturilo. 

Prudence. To ne importas, irez! 

(.La SERVISTO ekiras.) 

Armand ( extere ). Prudence! 

Prudence ( apertas lafenestro ). Nu, bonege! Yen altru 
nepacienta! Ho! l’amoranti jaluza, li omna es simila. 
ARMAND ( extere ). Ka do? 

PRUDENCE. Vartez pokatempe, per la diablo! Me 
balde vokos vu. 


(Marguerite eniras.) 

MARGUERITE. Quon vu volas, mea kar Prudence? 

PRUDENCE. Armand es che me. 

MARGUERITE. Quo to importas? 

Prudence. II volas parolar kun vu. 

Marguerite . E me, me ne volas aceptar lu. 
Omnakaze, me ne povas, on infre vartas me. Dicez lo a 
lu. 

Prudence. Me gardos me de facar tala tasko. II 
provokus la komtulo. 

Marguerite. Ha! Quon lu volas? 

PRUDENCE. Ka me savas? Kad il ipsa savas? Ma ni 
bone komprenas to quo es esar viro amoroza. 

Nanine ( eniras , la peliso en la manuo). Ka mastrino 
deziras sua peliso? 

Marguerite. No, ne ja. 

PRUDENCE. Do, quon vu decidas? 

MARGUERITE. Ca yunulo tristigos me. 

Prudence. Do, ne plus regardez il, mea karino,—Es 
plu bona, ke ca stando restez. 

Marguerite. To esas vua konsilo, ka ne? 

PRUDENCE. Komprenende! 

MARGUERITE (pos kurta tempo). Quon il dicis a vu? 

Prudence. Ha, vu volas lu venar. Me iros trovar il. 
Ka la komtulo? 

MARGUERITE . La komtulo. II vartez. 

PRUDENCE. Forsan vu devas quik forsendar il. 

MARGUERITE . Vu esas justa. Nanine, decendez e dicez 
a sioro de Giray ke, advere, me esas malada, e ke me ne 
supeos. Ke il pardonez me. 

Nanine. Yes, mastrino. ( El ekiras.) 

PRUDENCE ( ye la fenestro). Armand! Venez! Ho! II ne 
bezonas dufoye sumnesar. 

MARGUERITE . Vu restez hike dum to quo eventos. 

PRUDENCE. Tote ne. Pro ke pos instanto vu dicos ke 
me irez, me preferas quik irar. 

Nanine ( rieniras ). Sioro la komtulo departis, 
mastrino. 

MARGUERITE. Kad il dicis nulo? 

Nanine. No. (El ekireskas.) 

Armand (eniras). Marguerite! Tandem! 

Prudence. Mea infanti, me livas vi. (El ekiras.) 

Armand (genupozas ye la pedi di Marguerite). 
Marguerite.... 

Marguerite . Quon vu volas? 

Armand. Me volas, ke vu pardonez me. 

Marguerite . Vu ne meritas lo! (Armand movas.) Me 
aceptus, ke vu esez jaluza e ke vu skribez a me letro 
provokanta, ma ne letro ironika ed impertinenta. Vu 
agis tre chagrenigante e tre male. 

ARMAND. Ka vu, Marguerite, ne igis me tale agar? 

MARGUERITE . Se yes, esis malgre me. 

ARMAND. Kande me vidis la komtulo arivar, kande 
me dicis a me, ke pro lu vu forsendis me, me 

dementeskis, me foleskis, me skribis a vu. Ma kande, 
vice respondar a mea letro quale me esperis, kande, 
vice justifikar vu, vu dicis a Nanine ke esas bona, me 
demandis de me quon me divenus, se me ne itere vidus 
vu. La vakueso quik apertis su cirkum me. Ne obliviez, 
Marguerite, quankam me konoceskis vu nur du dii ante 
nun, ke me amoras vu de pos du yari! 

Marguerite . Nu, mea amiko, vu facis saja rezolvuro. 
Armand. Quo? 

MARGUERITE. Departar. Ka vu ne skribis lo a me? 

ARMAND. Ka me povas? 

Marguerite. Oportas povar. 

ARMAND. Kad oportas? 

MARGUERITE. Yes. Ne nur por vu, ma por me. Mea 
situeso obligas me ne plus rividar vu, ed omno 
interdiktas me de amorar vu. 

ARMAND. Ka vu poke amoris me, Marguerite? 

MARGUERITE. Me amoris vu. 

ARMAND. Ka nun? 

MARGUERITE. Nun me reflektas. E to quon me esperis 
esas neposibla. 

ARMAND. Se vu amorus me, omnakaze, vu ne 
aceptabus la komtulo, precipue canokte. 

Marguerite. E pro to esas plu bona, ke ni ne 
procedez. Me esas yuna, me esas bela, me plezas a vu, 
me esas agreabla, vu esas yunulo pasionoza, oportas 
prenar de me to quo esas bona, livar to quo esas mala, 
e ne atencar la restajo. 

ARMAND. Ne tale vu parolis a me plu frue, 
Marguerite, kande vu igis me videtar kelka monati kun 
vu, sole, for Paris, for la mondumo. Esis per falir de ta 
espero aden la realeso, ke me kondutis tante male. 

MARGUERITE ( melankolioza ). Esas vera. Me dicis a 
me: ‘Kelka repozo esus bona por me. II interesesas pri 
mea saneso. Se esus la moyeno por tranquile pasar la 
somero kun il, en ul ruro, en ul foresto, to vinkus la 
mala dii.’ Ye la fino di tri o quar monati, ni 
retrovenabus a Paris, ni presabus la manuo I’unu di 
l’altru, e ni facabus amikeso del restajo di nia amoro. 
To ankore esabus multo, nam l’amoro quan me 
inspiras, tante violentoze, quale on dicas, ne sempre 
havos to en ol por plu tarde facar amikeso. Ton tu ne 
volis; tua kordio esas granda sinioro qua aceptas nulo! 
Ne plus parolez. Tu vizitis hike dum quar dii, tu supeis 
che me; sendez a me juvelo kun tua vizit-karto, ni esas 
quita, l’unu de l’altru. 

Armand. Marguerite, tu esas fola! Me amoras tu! To 
ne signifikas, ke tu esas bela e ke tu plezos a me dum 
tri o quar monati. Tu esas mea tota espero, mea tota 
penso, mea tota vivo. Sume, me amoras tu! Quon plusa 
me povas dicar? 

MARGUERITE . Do tu esas justa, ni maxim bone cesez 
vidar l’unu l’altru de nun! 

ARMAND. Komprenende, pro ke tu ne amoras me! 

Marguerite . Pro ke ... Tu ne savas to quon tu dicas! 

ARMAND. Ma, pro quo? 

Marguerite . Pro quo? Ka tu volas saveskar? Pro ke, 
dum la hori kande ca revo komencis, me vidis la fino. 
Pro ke esas dii kande me repugnesas da mea vivo, e me 
vidas altro. Pro ke meze dil vivo tumultoza, nia kapo, 
nia fiereso, nia senti vivas, ma nia kordii bufas, sen 
apertar, e sufokas ni. Ni aspektas felice, ed on envidias 
ni. Fakte, ni havas ca amoranti qui ruinas su, ne pro ni, 
quale li dicas, ma pro lia vanitato. Ni esas unesme en 
lia su-estimo, laste en lia estimo. Ni havas amiki, amiki 

quale Prudence, en qui l’amikeso iras til servo, 
nultempe til ne-egoismo. To quon ni facas ne importas, 
se ni nur aceptas li en nia lojii, o lasas li pavonumar en 
nia veturili. Omnube cirkume, ruino, shamo, e mentio. 
Do me revas, dum instanti, sen audacar dicar ol ad 
irgu, pri konoceskar viro sat jentila por ne demandar 
explikaji, e por volar esar l’amorato pri qua me revas. 
Ca viro me trovis en la dukulo; ma lua evo nek 
protektas nek konsolacas, e mea anmo demandas. Or, 
me tun renkontris, tu, yuna, ardoroza, felica. La lakrimi 
quin me vidis tu plorar por me, tua intereso pri mea 
saneso, tua viziti misterioza dum mea maladeso, tua 
kandideso, tua entuziasmo, ti omna permisis me vidar 
en tu ta quan me deziregis del fundo di mea soleso 
bruisoza. En un minuto, quale folo, me fasonis tota 
futuro sur tua amoro, me revis pri la ruro, pureso. Me 
rimemoris mea infanteso,—on sempre havis infanteso, 
irge quan on divenas;—To esis dezirar lo neposibla; un 
vorto de tu pruvas to a me.... Tu volis saveskar, tu 
savas omno! 

ARMAND. Ka tu supozas ke, pos ta vorti, me volas 
departar? No, Marguerite, no. Tua revo realigesos, me 
juras lo a tu. Ni ne rezonez, ni esas yuna, ni amoras 
l’unu l’altru, ni marchez e sequez nia amoro. 

Marguerite . Ne trompez me, Armand, kredez, ke 
emoco violentoza mortigus me. Rimemorez to quo me 
esas, e to quo tu esas. 

ARMAND. Tu esas anjelo, e me amoras tu! 

Nanine (extere, frapas la pordo ). Mastrino.... 
Marguerite. Quo? 

Nanine. On venas portante letro! 

Marguerite ( ridas ). Ho! Kad esas nokto di letri?... 
De qua ol esas? 

Nanine. De sioro la komtulo. 

MARGUERITE. Ka lu demandas respondo? 

Nanine. Yes, mastrino. 

MARGUERITE (pendas del kolo di ARMAND). Nu, dicez, 
ke es nula respondo. 

TRIESMA AKTO 


Auteuil. Salono di ruro-domo. Kameno ye lafondo 

havante vitro sen stanfolio. Pordi ye amba lateri dil 
kameno. Vidajo a gardeno. 

Nanine enportas te-plado pos dejuno. Prudence eniras. 

Prudence. Ube es Marguerite? 

Nanine. La mastrino es en la gardeno kun siorino 
Nichette e siorulo Gustave, qui venis por dejunar kun 
el e qui pasas la dio hike. 

Prudence. Me iros a li. 

Armand ( eniras dum ke Nanine ekiras). Prudence, 
me mustas parolar kun vu. Du semani ante nun vu 
departis de hike en la veturilo di Marguerite, ka ne? 

Prudence. To es vera. 

ARMAND. De pos ta tempo ni rividas nek la veturilo 
nek la kavali. Un semano ante nun, departante de ni, 
vu semblis timar koldeso, e Marguerite prestis 
kashmir-shalo a vu, quan vu ne retrodonis. Fine, hiere, 
el donis a vu braceleti e diamanti por rimuntar, tale el 
dicis. Ube es la kavali, la veturilo, la shalo, et la 
diamanti? 

Prudence. Ka vu volas, ke me kandide parolez? 


56 



Armand. Ton me pregas. 

PRUDENCE. La kavali restitucesis al komercisto, po 
quin lu donis la duimo. 

Armand. Ka la shalo? 

PRUDENCE. Vendita. 

ARMAND. Ka la diamanti? 

PRUDENCE. Gajigita camatine. Me retroportas la 
recev-atesti. 

ARMAND. E pro quo vu ne dicis to omna a me? 

PRUDENCE. Marguerite ne volis lo. 

Armand. E pro quo ca vendi e gaji? 

PRUDENCE. Por pagar!—Ha! Vu kredas, mea karo, ke 
suficas amorar e vivar vivo rural ed etereal for Paris? 
Tote ne! Apud la vivo poezial es la vivo real. La 
dukulo, quan me jus vizitis, pro ke me volas, se posible, 
evitar tala sakrifikaji, la dukulo tote ne plus volas 
donar a Marguerite, adminime til ke el livos vu, e Deo 
savas, ke el ne volas lo! 

Armand. Bona Marguerite! 

Prudence. Yes, bona Marguerite. Tro bona 
Marguerite, pro ke qua savas, quale to omna finos? Ne 
mencionar ke, por pagar to quon el debas, el volas 
abandonar omno quon el ja posedas. Me havas en la 
posho demando-letro quan elua komercisto jus donis a 
me. 

ARMAND. Quante multe? 

PRUDENCE. Kinadek mil franki, adminime. 

ARMAND. Demandez du semani del krediteri; ante du 
semani, me pagos la toteso. 

PRUDENCE. Ka vu pruntos?... 

ARMAND. Yes. 

PRUDENCE. Beleta! Vu disputos kun vua patro, 
inkombros vua futuro. 

ARMAND. Me suspektis to quo eventas. Me skribabis 
a mea notario, ke me volas dispozar ula proprietajo 
quan me heredis de mea matro, e me iras por la 
respondo. L’akto esas tote preparata, restas nur 
formalaji facinda, ed hodie me mustas irar a Paris por 
signatar. Dume, haltigez Marguerite.... 

PRUDENCE. Ka l’atesti quin me portas? 

ARMAND. Pos ke me departabis, donez li, quale se ni 
ne parolabis, pro ke el ne savez pri nia konverso. E1 
venas; tacez! 

Marguerite, Nichette e Gustave eniras. Marguerite 
enirante pozas fingro a la boko por signifar ke Prudence 

tacez. 

Armand (a Marguerite). Kar infanto! Reprochez 
Prudence. 

Marguerite. Pro quo? 

ARMAND. Hiere me demandis el pasar che me ed 
adportar irga letri, pro ke me ne irabis a Paris dum du 
semani. Elua unesma ago esis obliviar. Nun me mustas 
livar vu dum un o du hori. De pos un monato me ne 
skribis a mea patro. Nulu savas ube me esas, mem nula 
servisto, nam me deziras evitar tedanti. Esas bona, ke 
Nichette e Gustave esez hike por amuzar tu. Me saltos 
aden fiakro, iros a mea domo, e retrovenos. 

MARGUERITE . Irez, mea amiko, irez. Ma, se tu ne 
skribis a tua patro, me ne esas kulpoza. Me dicis sat 
ofte, ke tu devas skribar. Rapide retrovenez. Vu trovos 
ni hike babilante e laborante, Gustave, Nichette, e me. 

ARMAND. Ante un horo me rivenos. (MARGUERITE 
akompanas il til la pordo; rivenante el parolas a 
Prudence.) Kad omno esas aranjita? 

Prudence. Yes. 

Marguerite. Ka l’atesti? 

Prudence. Yen. La komercisto venos por facar omno 
kun vu. Me iros por dejunar, me mortas pro hungro. 

MARGUERITE. Irez. Nanine donos to omna quon vu 
deziras. (A NlCHETTE e Gustave.) Vi vidas—tale ni 
vivas pos tri monati. 

NlCHETTE. Ka tu es felica? 

Marguerite. Yes. Tote. 

NlCHETTE. Me dicis a tu, Marguerite, ke feliceso es 
advere en la tranquileso e kustumi dil kordio.... Quante 
ofte ni dicis, Gustave e me, ‘Kande Marguerite amos 
ulu e vivos vivo plu tranquila?’ 

MARGUERITE. E vua deziro esas satisfacata: me 
amoras e me esas felica. Esas via amoro l’unu por 
l’altru e via feliceso qua inspiris me. 

GUSTAVE. Fakte, ni anke esas felica—ka ne, Nichette? 

NlCHETTE. Ton me kredas, e to ne multe kustas. Tu 
es granda siorino, tu es, e tu nultempe venas vizitar ni; 
malgre to, tu deziras vivar quale ni vivas. Tu supozas, 
ke tu vivas tre simple hike. Quon tu dicus, se tu vidus 
mea du chambreti an la strado Blanche, ye la kinesma 
etajo, la fenestri di qui apertas ad ula gardeni en qui la 
posedanti nultempe promenas!—Quale povas esar 
homi qui havas gardeni e nultempe promenas en li? 

Gustave. Ni semblas esar romano Germana od idilio 
da Goethe, kun la muziko di Schubert. 

NlCHETTE. Ho! Tu jokas, pro ke Marguerite es hike. 
Kande ni es sola, tu nultempe jokas, e tu es tam dolca 
kam mutono, e tu es tam tenera kam turturo. Tu ne 
savas, ke il volas ke me translojez, ka ne? II trovas nia 
vivo esar tro simpla. 

GUSTAVE. No, me nur trovas nia lojeyo esar tro alta. 

NlCHETTE. Se tu ne bezonus livar, tu ne savus en qua 
etajo ol es. 

Marguerite. Vi amba esas charmanta. 

NlCHETTE. Pro pretexto ke il havas sisamil franki di 
revenuo, il volas, ke me ne plus laborez. Balde, il volos 
komprar kabrioleto por me. 

Gustave. To es posibla. 

NlCHETTE. Ni havas tempo. Oportas, ke tua onklulo 
balde konsiderez me altre ed igez ni, tu, esar sua 
heredanto, e me sua nevino. 

Gustave. II ja komencas altre pensar pri tu. 

Marguerite. Kad il ne ja konocas tu? Se il konocus, 
il foleskus pri tu. 

NlCHETTE. No, sioro onklulo nultempe deziras vidar 
me. II es ankore de ta raso de onkli qui kredas, ke la 
frivola yunini es facita por ruinar nevuli. II volas, ke 
Gustave spozigez homino di la mondumo. Ka me ne es 
di la mondumo? 

GUSTAVE. II mildeskas. De pos ke me esas advokato, 
pluse, il plue komplezas. 

NlCHETTE. Ha! Yes, me obliviis dicar a tu: Gustave es 
advokato. 

Marguerite. Me konfidos ad il mea unesma proceso. 

NlCHETTE. II ja pledis! Me esis inter l’audienco. 

MARGUERITE. Kad il ganis? 

GUSTAVE. Me perdis, kandide. Mea akuzito 
kondamnesis a dek yari di harda laboro. 

Nichette. Felice! 

MARGUERITE. Pro quo felice? 

NlCHETTE. La homo quan il defensis esis tota fripono. 
Quante drola es la mestiero di advokato! Advere, 
advokato es grand homo kande il povas dicar: ‘Me 
havas en mea manui raskalo, qua mortigis sua patro, 

sua matro e sua filii; e yes, me havas sata talento por 
absolvigar lu, e retrodonar a socio ica ornamento qua 
mankas ad ol.’ 

Marguerite . Pro nun esar advokato, ka ni balde 
asistos la mariaj-festo? 

Gustave. Se me mariajeskus. 

NlCHETTE. Quo, se vu mariajeskus, sioro? Ma me ya 
esperas, ke vu mariajeskez, ed anke kun me! Vu 
nultempe povus spozigar plu bon homino qua plu 
multe amoras vu. 

Marguerite. Do, kande? 

NlCHETTE. Balde. 

Marguerite . Tu esas tre felica! 

NlCHETTE. Ka tu ne finos quale ni?... 

MARGUERITE. Kun qua tu volas, ke me mariajeskez? 

NlCHETTE. Armand. 

MARGUERITE. Kad Armand? II darfas amorar me, ne 
spozigar me; me ya volas prenar ilua kordio, ne ilua 
nomo. Esas kozi quin homino ne povas efacar de sua 
vivo, tu savas, Nichette, ed el ne darfas donar al spozo 
la yuro reprochar lu. Se me dezirus, Armand spozigus 
me morge: ma me tro multe amoras il por demandar 
tala sakrifikajo! Sioro Gustave, ka me esas justa? 

GUSTAVE. Vu esas honesta yunino, Marguerite. 

MARGUERITE. No, ma me pensas quale honesta homo. 
Esas sempre tale. Me esas felica per feliceso quan me 
nultempe audacis esperar, me dankas Deo e ne volas 
tentar Providenco. 

NlCHETTE. Gustave grande parolas, ed il spozigus tu, 
se il esus en la plaso di Armand. Ka ne, Gustave? 

Gustave. Posible. Omnakaze, la virgineso di homini 
apartenas a lia unesma amorato, e ne a lia unesma 
amato. 

NlCHETTE. Adminime, se l’unesma amato ne es 
samtempe l’unesma amorato. Es exempli. 

Gustave (presas elua manuo ). E ne distante, ka ne? 

Nichette (a Marguerite). Tu esante felica, la restajo 
poke importas! 

MARGUERITE. Me esas. Qua dicabus ke uldie me, 
Marguerite Gautier, tote vivus en l’amoro di un viro, 
ke me pasus la dii sidante apud il, laborante, lektante, 
ed askoltante? 

Nichette. Quale ni. 

Marguerite . Me povas kandide parolar a vi, a vi 
amba qui kredos me, pro ke esas via kordii qui 
askoltas: kelkinstanti me oblivias to quo me esis, 
l’olima me tante for la me nuntempa, por ke konseque 
esas du homini aparta, e la duesma apene rimemoras 
l’unesma. Kande, vestizita per blanka robo, kovrita per 
granda palia chapelo, portante sur mea brakio la peliso 
qua garantios gardar me de la koldeso vesperal, me 
embarkas kun Armand aden la batelo, quan ni lasas 
driftar, e qua ipse haltigas su sub la saliki dil proxima 
insulo, nulu dubitas, ne mem me ipsa, ke ca blanka 
ombro esas Marguerite Gautier. Me spensis plu multa 
pekunio por buketi kam to bezonata por nutrar 
honesta familio dum yaro; e nun un floro, quale ico 
donita da Armand camatine, suficas parfumizar mea 
tota dio. Omnakaze, vi bone savas to quo esas amorar; 
quale la hori kurtigas su, e quale li portas ni til la fini di 
semani e monati; sen shoko e sen fatigo. Yes, me esas 
tre felica. Ma me volas mem pluso; nam vi ne savas 
omno.... 

Nichette. Ma quo? 

MARGUERITE. Vu jus dicis a me, ke me ne vivas quale 
vi. Vu ne longe darfos dicar lo. 

Nichette. Pro quo? 

MARGUERITE. Sen permisar ke Armand saveskez, me 
vendos omna mea posedaji en l’apartamento en Paris, 
adube me ne plus volas retroirar. Me pagos omna mea 
debaji. Me lokacos mikra lojeyo proxima a la via. Me 
moblizos ol tre simple, e ni tale vivos obliviante, 
obliviite. Somere ni retrovenos al ruro, ma a domo plu 
humila kam ico. Ube esas la homi qui questionas, qua 
esas feliceso? Vi docis to a me, e me nun povas docar a 
li to quon li deziras savar. 

Eniras Nanine. 

Nanine. Mastrino, esas sioro qua demandas parolar 
kun vu.... 

Marguerite (a Nichette e Gustave). Esas la 
komercisto qua vartas, sendubite. Irez e vartez me en la 
gardeno, me venos a vi. Me iros kun vi a Paris;... ni 
ensemble finigos omno. 

(Pos lasta signo a NlCHETTE e Gustave, qui ekiras, el 

iras vers la pordo, tra qua eniras la homo anuncita .) 

Sro Duval (sur la solio dil pordo ). Siorino Marguerite 
Gautier? 

Marguerite . Me esas, sioro. Kun qua me havas la 
honoro parolar? 

Sro Duval. Kun sioro Duval. 

Marguerite . Kun sioro Duval! 

Sro Duval. Yes, siorino, kun la patro di Armand. 

MARGUERITE (destranquile). Armand ne esas hike, 
sioro. 

Sro Duval. Ton me savas, siorino!... Ed esas de vu 
ke me demandas explikajo. Bonvole askoltez me. Mea 
filiulo, siorino, kompromisas su e ruinas su por vu. 

MARGUERITE. Vu esas trompita, sioro. Danko a Deo, 
on ne plus darfas dicar lo pri me, e me aceptas nulo de 
Armand. 

SRO DUVAL. To esas, pro ke vua extravagemeso e vua 
prodigemeso esas bone konocata, vu volas dicar, ke 
mea filiulo esas tante mizeroza, ke il disipas kun vu to 
quon vu recevas de altri. 

MARGUERITE. Pardonez me, sioro; ma me esas 
homino e me esas che me, du fakti qui devas pledar por 
me a vua politeso. Vua tono parolante a me ne esas to 
quo devas uzesar da homo mondumal quan me havas 
la honoro vidar unesmafoye, e.... 

Sro Duval. E?... 

MARGUERITE. Bonvole permisez me retretar, tam 
multe por vu kam por me ipsa. 

SRO DUVAL. Advere, audante ca parolmaniero, 
vidante ca konduto, on apene dicus, ke ca 
parolmaniero esas pruntita, ke ca konduto esas 
aquirita. On vere dicis a me, ke vu esas homo 
danjeroza. 

MARGUERITE. Yes, sioro, danjeroza, ma por me, ne 
por altri. 

Sro Duval. Danjeroza o ne, ne esas min vera, ke 
Armand ruinas su por vu. 

Marguerite . Me repetas a vu, sioro, kun la respekto 
quan me debas al patro di Armand, me repetas, ke vu 
esas trompita. 

SRO DUVAL. Nu, quon signifikas ca letro de mea 
notario qua avertas, ke Armand volas donar a vu sua 
revenuo? 

MARGUERITE. Me certigas da vu, sioro, ke se Armand 
facis lo, il facis lo sen me savar. Nam il bone savas, ke 
se il ofrus to, me refuzus il. 

SRO DUVAL. Omnakaze, vu ne sempre parolis tale. 

Marguerite . Lo es vera, sioro. Ma me nultempe 
antee amoris. 

SRO DUVAL. Ka nun? 

MARGUERITE. Nun me amoras per omna pureso quan 
homino povas trovar en la fundo di sua kordio, kande 
Deo kompatas el e sendas repento. 

Sro Duval. Yen la parado di granda frazi. 

MARGUERITE. Audez me, sioro.... Mea Deo, me savas, 
ke on kelke kredas la juri di tala homino quala me. Ma, 
per to maxim kara quon me havas en la mondo, per 
mea amoro por Armand, me juras a vu, ke me ne savis 
pri ta donacajo. 

SRO DUVAL. Omnakaze, siorino, evidente vu vivas 
per ulo. 

MARGUERITE. Vu koaktas me dicar a vu to quon me 
preferus ne divulgar. Ma, pro ke me havas estimo por 
la patro di Armand, me parolos. De pos ke me 
konoceskis vua filiulo, por ke mea amoro tote ne 
similesas to omna quon me olime nomis amoro, me 
entraprezis vendar kashmir-shali, diamanati, juveli, 
veturili; ed on jus dicante, ke on demandas me, me 
supozis, ke me aceptos komercisto a qua me vendos la 
mobli, la tabli, la tapisi, la restaji di ta extravagemeso 
per qua vu reprochas me. Sume, se vu dubitas mea 
vorti, nu, me ne expektis vu, sioro, do konseque vu ne 
povas supozar, ke ca akto esis preparita por vu; se vu 
dubitas, lektez ca akto. (El transdonas la kambio-letro 
quan Prudence donabis ad el.) 

SRO DUVAL. Vendo di vua mobli, la kompranto 
asumez la tasko pagar vua krediteri e remisez l’eceso a 
vu. (II astonate regardas el.) Ka me eroris? 

Marguerite . Yes, sioro, vu eroris, o plu vere, vu esis 
trompita. Yes, me esis fola; yes, mea pasinto esis trista. 
Ma, por efacar ol, de pos amoreskir, me donus til 
l’ultima guto di mea sango. Ho! malgre to quon on 
dicis a vu, me havas kordio, yes! Me esas bona. Vu 
komprenos, kande vu plu bone konocos me.... Esas 
Armand qua transformis me!—II amoras me, il amoras 
me. Vu esas ilua patro, vu devas esar tam bona kam il. 
Me pregas vu, ne parolez male pri me ad il, il kredus 
vu, nam il amas vu. E me, me respektas vu e me amas 
vu, pro ke vu esas ilua patro. 

SRO DUVAL. Pardonez, siorino, me male prizentis me. 
Me ne konocis vu. Me eniris, iracoza pro la silenco di 
mea filiulo e pro ilua negratitudo, pri qua me akuzis 
vu. Pardonez me, siorino. 

Marguerite . Me dankas vu por vua bela vorti, sioro. 

Sro Duval. Anke, esas per la nomo di vua nobla 
sentimenti ke me demandos, ke vu donez ad Armand la 
maxim granda pruvo di amoro quan vu povas donar. 

MARGUERITE. Ho! Sioro, tacez, me suplikas. Vu 
demandos ulo terorinda, mem plu terorinda pro ke me 
sempre previdis ol: vu mustis arivar, me esis tro felica. 

Sro Duval. Me ne plus iracas, ni konversez quale du 
honesta kordii havante la sama afeciono de sinsi 
diferanta, e ni amba esas jaluza pruvar ta afeciono por 
ta qua esas kara a ni, ka ne? 

Marguerite . Yes, sioro, yes. 

Sro Duval. Vua anmo havas jenerozeso neacesebla 
da multa homini, e me parolas a vu kom patro, 

Marguerite, kom patro qua venas por demandar la 
feliceso di sua du filii. 

MARGUERITE. Ka di sua du filii? 

SRO DUVAL. Yes, Marguerite, di sua du filii. Me havas 
filiino, yuna, bela, tam pura kam anjelo. E1 amoras 
yunulo ed el anke facis ta amoro l’espero di sua vivo. 
Ma el darfas havar ta amoro. Me volas, ke el mariajez 
su. Me skribabis ad Armand, ma Armand, tote la vua, 
ne mem recevas mea letri. Me forsan mortabus sen ke 
il savez. E do, mea filiino, mea amata Blanche, spozigos 
honesta viro; el eniros familio honorinda, qua volas, ke 
omno esez honorinda inter li. La mondumo havas sua 
postulaji, e precipue la mondumo dil provinci. Tam 
purigita kam vu esas en l’okuli di Armand, di le mea, 
pro la sentimento quan vu pruvis, vu ne esas tale en 
l’okuli di mondumo qua vidos nur vua pasinto, e qua 
senkompate fermos sua pordi kontre vu. La familio di 
ta viro qua divenos mea parento saveskis la viv- 
maniero di Armand. Ol deklaris a me, ke ol riprenus la 
promiso, se Armand durus ca vivo. La futuro di yunino 
qua facis nulo mala kontre vu povas esar ruptita da vu. 
Marguerite, per la nomo di vua amoro, donez a me la 
feliceso di mea filiino. 

Marguerite . Vu esas bona, sioro, degnar tale parolar 
a me, e ka me darfas refuzar tante bona vorti? Yes, me 
komprenas vu. Vu esas justa. Me departos Paris; me 
restos for Armand dum kelka tempo. To tristigos me. 
Ma me facos to por vu, por ke vu havez nula kauzo 
reprochar me.... Omnakaze, la joyo di retroveno igos ni 
obliviar la chagreno di separo. Vu permisez me ulon 
skribar, e kande ilua fratino esabos mariajita.... 

Sro Duval. Danko, Marguerite, danko. Ma esas altro 
quan me demandas. 

MARGUERITE. Altro! E quon plusa vu povus 
demandar? 

SRO DUVAL. Askoltez me, mea infanto, e kandide 
facez to bezonata. Absenteso tempala ne suficos. 

Marguerite . Ka vu volas, ke me tote abandonez 
Armand? 

Sro Duval. To esas necesa! 

MARGUERITE. Nultempe!... Ka vu ne komprenas quale 
ni amoras? Ka vu ne komprenas, ke me havas nek 
amiki, nek genitori, nek familio, e ke pardonante me, il 
juris esar to omna por me, e ke me ligez mea vivo a la 
ilua? Ka vu ne komprenas, fakte, ke me sufras 
maladeso mortigiva, ke me havas nur kelka yari por 
vivar? Abandonar Armand, sioro, to quik mortigus me. 

SRO DUVAL. Nu, nu, esez kalma e ne exajerez.... Vu 
esas yuna, vu esas belega, e vu konsideras la fatigo di 
vivo kelke tumultoza kom maladeso. Vu certe ne 
mortos avan l’evo kande on esos felica mortar. Me 
demandas sakrifikajo enorma, me savas lo, ma 
sakrifikajo quan vu mustas neeviteble facar. Askoltez: 
vu konocas Armand de pos tri monati, e vu amoras! 
Ma kad amoro tante yuna darfas tote ruptar futuro? Ed 
esas la futuro di mea filiulo quan vu ruptas per restar 
kun il! Ka vu esas certa pri l’eterneso di ca amoro? Ka 
vu antee ne esis dupigita? Ka se subite,—tro tarde,—vu 
perceptus, ke vu ne plus amoras mea filiulo, ke vu 
amoras altru? Pardonez, Marguerite, ma vua pasinto 
justifikas tala supozaji. 

Marguerite . Nultempe, sioro, me nultempe amoris e 
nultempe amoros quale me nun amoras. 

Sro Duval. Sato! Ma se vu ne trompas vu, esas il 
qua su trompas, forsan. Ye ilua evo, ka la kordio povas 
engajar su definitive? Ka la kordio ne kontinue chanjas 

l’afecioni? To esas la sama kordio qua, kom filiulo, 
amis la genitori ultre omno, qua, kom spozo, amos la 
spozino plu multe kam la genitori, qua plu tarde kom 
patro amos la filii plu multe kam genitori, spozino, ed 
amoratini. Naturo esas postulema, pro ke ol esas 
prodigema. Posible vi amba eroras, to esas posibla. 
Nun, ka vu volas vidar la realeso e la certeso? Vu 
askoltas me, ka ne? 

MARGUERITE. Se me askoltus, mea Deo! 

Sro Duval. Vu esas pronta sakrifikar omno por mea 
filiulo, ma qua sakrifikajon egal, se il aceptus la vua, il 
povus facar por vu? II prenos vua bela yari, e plu tarde, 
kande venas satureso—qua ya venos—quo eventos? Od 
il esos homo ordinar, e jetante vua pasinto aden vua 
vizajo, il abandonos vu, dicante, ke il agas nur quale ta 
altri; od il esos homo honesta e spozigos vu, od 
adminime proxime gardos vu. Ta ligo, o ta mariajo qua 
havas nek chasteso kom bazo, nek religio kom 
subtenilo, nek familio kom rezultajo, ta ligo forsan 
pardonebla che yunulo, quon ol esos por maturulo? 
Qua ambicio permisesos? Qua kariero apertesos? Qua 
koncolacon me havos de mea filiulo pos devocir 
duadek yari ad ilua feliceso? Vua unionuro ne esas la 
frukto di du pura simpatii, l’unigo di du inocenta 
afecioni. Ol esas la pasiono en qua esas lo maxim teral 
e lo maxim homal, genitita da kaprico di l’unu e la 
fantazio di l’altru. Quo restos kande vi du esas evoza? 
Kad on ne darfas dicar, ke l’unesma rugi sur vua fronto 
arachos la velo de ilua okuli, e ke ilua iluziono 
desaparos kun vua yuneso? 

Marguerite. Ho! La realeso! 

SRO DUVAL. Ka vu nun vidas vua evo duopligita, vu 
duople abandonita, duople izolata, duople neutila? Qua 

memorajo vu livabos? Qua bonaji vu facabos? Vu e 
mea filiulo sequas du voyi tote opozanta, quin hazardo 
ligas dum instanto, ma quin rezono por sempre 
separos. En ta vivo quan vu volunte facis por vu, vu ne 
povis previdar to quo venos. Vu esis felica dum tri 
monati, ne despurigez ta feliceso qua ne povas durar. 
Gardez ta pura memorajo en vua kordio. Omno quon 
vu darfas demandar esas, ke to fortigez vu. Uldie vu 
esos fiera, ke vu facis to, e dum vua tota vivo vu 
estimos vu. Esas homo qua konocas vivo qua parolas a 
vu, esas patro qua imploras vu. Ho, Marguerite! Pruvez 
a me, ke vu advere amas mea filiulo, e kurajeskez! 

Marguerite (a su ). Do, irge qua el facas, la 
deshonorizitino nultempe darfas rilevar su! Forsan Deo 
pardonos el, ma la mondumo esas neflexebla! 
Omnakaze, per qua yuro tu volus prenar plaso en la 
kordio di familio quan nur vertuo darfas okupar?... Tu 
amoras! Ka to importas? E ta bela rezono! Irge qua 
pruvi tu donus pri ta amoro, on ne kredus, e to esas 
yusta. Quon tu dicas pri amoro, futuro? Quo esas ta 
nova vorti? Regardez la fango di tua pasinto! Qua viro 
volus nomar tu sua spozino? Qua infanto volus nomar 
tu sua matro? (A SRO Duval.) Vu esas justa, sioro, to 
omna quon vu dicas, me ja dicis a me multafoye, kun 
teroro. Ma, dicante lo sole a me, me sucesis ne askoltar 
til la fino. Vu repetas lo a me, ol esas reala. Oportas 
obediar. Vu parolas a me per la nomo di vua filiulo, per 
la nomo di vua filiino, vu esas bona, apelar per tala 
nomi. E do, sioro, uldie dicez a ta bela, pura yunino, ke 
esas por el ke me sakrifikis mea feliceso, dicez ad el, ke 
ulube esis homino qua havis nur un espero, un 
pensajo, un revo en ca mondo, e per l’apelo ad elua 
nomo, ca homino renuncis to omna, aplastis sua kordio 

en sua manui, e mortis pro to, nam me ya mortos, 
sioro, e lore, forsan, Deo pardonos me. 

Sro Duval ( emocigita malgre su). Kompatindino! 

Marguerite. Vu plendis, sioro, e vu ploras, me 
kredas. Danko por ta lakrimi. Li fortigos me, quale vu 
volas. Vu demandas, ke me separez me de vua filiulo 
por ilua tranquileso, por ilua honoro, por ilua futuro. 
Quon me devas facar? Imperez, me esas pronta. 

SRO DUVAL. Oportas, ke vu dicez, ke vu ne plus 
amoras il. 

MARGUERITE ( triste ridetas ). II ne kredus me. 

SRO DUVAL. Oportas departar. 

MARGUERITE. II sequus me. 

SRO DUVAL. Do.... 

MARGUERITE. Nu, sioro, ka vu kredas, ke me amas 
Armand, ke me amas per amo seninteresta? 

SRO DUVAL. Yes, Marguerite. 

MARGUERITE. Ka vu kredas, ke me pozis en ca amo la 
joyo e la pardono di mea vivo? 

SRO DUVAL. Me kredas lo. 

MARGUERITE. Do, sioro, unfoye embracez me quale 
vu embracus vua filiino, e me juras ke ta kiso, l’unika 
pura kiso quan me recevis, igos me vinkar mea amo, e 
ke ante un semano vua filiulo rivenos a vu, forsan 
desfelica dum kelka tempo, ma kuracita por sempre. 
Me anke juras, ke il nultempe saveskos to quo pasis 
inter ni. 

Sro Duval ( embracas Marguerite). Vu esas nobla 
filiino, Marguerite, ma me timas.... 

MARGUERITE. Ho! Ne timez, sioro. II odios me. ( El 
sonigas klosheto, Nanine aparas.) Demandez, ke siorino 
Duvernoy venez. 

Nanine. Yes, mastrino. ( El ekiras.) 

Marguerite (a SRO Duval). Un lasta indulgo, sioro! 

Sro Duval. Parolez, siorino, parolez! 

MARGUERITE. Ante kelka hori, Armand sufros un de 
la maxim granda tristaji til nun, e forsan dum sua tota 
vivo. II bezonos kordio qua amas il. Esez ibe, sioro, esez 
proxim il. E nun ni separez ni. II retrovenos irginstante. 
Omno esus perdita, se il vidus vu. 

Sro Duval. Ma quon vu facos? 

MARGUERITE. Se me dicus lo a vu, sioro, esus vua 
devo defensar me. 

Sro Duval. Ma quon me povas facar por vu, po to 
quon me debos a vu? 

MARGUERITE. Vu povus, kande me esos mortinta ed 
Armand maledikos la memorajo di me, vu povus 
asertar ad il, ke me tre bone amoris il, e ke me tre bone 
pruvis to. Me audas bruiseto: adio, sioro. Ni sendubite 
ne plus vidos l’unu l’altru, esez felica! 

(Sro Duval ekiras.) 

MARGUERITE (sola, aparte ). Mea Deo! Donez a me 
forteso. (El skribas letro.) 

(Prudence eniras.) 

PRUDENCE. Ka vu advokis me, mea kar Marguerite? 

Marguerite. Yes, me volas, ke vu facez tasko por 
me. 

Prudence. Quo? 

Marguerite. Ca letro. 

Prudence. Por qua? 

Marguerite. Regardez! (Prudence astonate lektas 
Vadreso.) Tacez! Quik irez. 

(Prudence ekiras.) 


MARGUERITE ( sole duras skribar). E nun letro ad 
Armand. Quon dicar ad il? Me dementeskas, o me 
sonjas. Es neposibla, ke to esez! Me nultempe havos 
kurajo.... On ne povas demandar de ento homal plu 
multo kam ol povas facar! 

(Dume Armand eniras e pluproximeskas a 
Marguerite.) 

Armand. Quon tu facas, Marguerite? 

Marguerite ( staceskas e krumplas la letro). Armand! 
... Nulo, mea amiko! 

Armand. Ka tu skribas? 

MARGUERITE. No,... yes. 

ARMAND. Pro quo ca perturbo, ca paleso? A qua tu 
skribas, Marguerite? Donez a me ta letro. 

MARGUERITE. Ca letro esas por tu, Armand. Ma me 
demandas de tu, per cielo, ne demandez ol de me. 

Armand. Me supozis, ke ni finabis kun sekretaji e 
misterii. 

MARGUERITE. Ne plue kam kun suspekti, evidente. 

ARMAND. Pardonez! Ma me ipsa esas suciigita. 

Marguerite. Pri quo? 

Armand. Mea patro arivis! 

MARGUERITE. Ka tu lun vidis? 

ARMAND. No. Ma il livris che me severa letro. II 
saveskis pri mea retreto adhike, mea vivo kun tu. II 
venos canokte. To bezonos longa explikajo, nam Deo 
savas to quon on dicis ad il e de quo me mustos 
despersuadar il. Ma il vidos tu, e vidinte, il amos tu! 

Lore, quo importos! Me dependas de il, yes; ma, segun 
neceseso, me laboros. 

MARGUERITE ( aparte). Quante il amoras! ( Laute.) Ma 
oportas, ke tu ne disputez kun tua patro, mea amiko. II 
venos, ka tu dicis? Bone, me foriros por ke il ne quik 
videz me. Ma me retrovenos, me esos hike apud tu. Me 
jetos me ad ilua pedi, me tante multe imploros, ke il ne 
separez ni. 

Armand. Quale tu dicas lo, Marguerite! Ulo eventis. 
Ne esas ta novajo anuncita qua tante agitas tu. Tu 
apene povas subtenar tu. Esas ulo mala hike.... Ta 
letro... (II extensas sua manuo.) 

Marguerite (haltigas it). Ca letro kontenas ulo quon 
me ne povas dicar a tu. Tu savas, ke esas kozi quin on 
povas nek dicar nek lasar lektesar koram on. Ca letro 
esas pruvo di amoro quan me donas a tu, mea Armand, 
ton me juras per nia amoro. Ne plus demandez de me. 

Armand. Retenez tua letro, Marguerite, me ja savas 
omno. Prudence dicis omno a me camatine, e pro to me 
iris a Paris. Me savas pri la sakrifikajo quan tu volas 
facar. Dum ke tu sorgis nia feliceso, me anke sorgis. 
Omno esas nun aranjita. E to esas la sekretajo quan tu 
ne volas konfidar a me! Quale me ultempe repagos 
tante multa amoro, bona e kara Marguerite? 

Marguerite . Do, nun tu savas omno, lasez me 
departar. 

Armand. Departar! 

MARGUERITE. Forirar, adminime! Ka tua patro ne 
arivos irginstante? Ma me esos nur du pazi de tu, en la 
gardeno, kun Gustave e Nichette. Tu bezonos nur 
advokar, e me rivenos. Quale me povus separar me de 
tu? Tu kalmigez tua patro, se il esus iraca, e lore nia 
projeto esos facita, ka ne? Ni kune vivos, nur du, e ni 

amoros l’unu l’altru, quale olime, e ni esos tam felica 
kam dum ca tri monati pasinta! Nam tu esas felica, ka 
ne? Nam tu havas nulo per qua reprochar me, ka ne? 
Dicez lo, lo joyigos me. Ma, se me ultempe kauzis irga 
chagreno, pardonez me, me ne kulpis, nam me plu 
multe amoras tu kam la tota mondo. E tu anke, tu 
amoras me, ka ne? E, vidonte irga pruveti de mea 
amoro quan me donabis, tu men nek desestimus, nek 
maledikus.... 

Armand. Ma pro quo ca lakrimi? 

Marguerite . Me bezonis plorar, kelkete. Nun, tu 
vidas, me esas kalma. Me iras a Nichette e Gustave. Me 
esos ibe, sempre la tua, sempre pronta rivenar a tu, 
sempre amoros tu. Videz, me ridetas. Til balde, por 
sempre! ( El ekiras jetante kisi ad il.) 

ARMAND (sola). Kara Marguerite! Quale l’ideo di 
separar terorigas el! (II sonigas la klosheto .) Quale el 
amoras! 


(Nanine aparas.) 

ARMAND. Nanine, se viro venas por demandar me, 
mea patro, quik enduktez il. 

Nanine. Bone, siorulo. (El ekiras.) 

ARMAND. Me nejuste timis. Mea patro komprenos 
me. La pasinto esas mortinta. Omnakaze, qua difero 
esas inter Marquerite e l’altra homini! Me renkontris ta 
Olympe, sempre okupata pri festi e plezuri; ti qui ne 
amoras mustas plenigar per bruiso la solitareso di lia 
kordii. El donos balo pos kelka dii, el invitis me, me e 
Marguerite, quale se ni, Marguerite e me, ultempe 
retroirus aden la mondumo! Ha! La tempo semblas 
longa, kande el ne asistas!... Quo esas ta libro? Manon 

Lescaut! La homino qua amoras ne povus facar to quon 
tu facis, Manon!... Quale ca libro venas adhike? 

(Nanine rieniras portante lampo, pozas ol, ed ekiras .) 


ARMAND ( lektante hazarde ). ‘Me juras a tu, mea kara 
kavaliero, ke tu esas l’idolo di mea kordio, e ke esas 
nulu ma tu en la mondo quan me povas amorar quale 
me amoras tu; ma ka tu ne komprenas, mea 
kompatinda, kara anmo, ke en la stando a qua ni esas 
povrigita, ta fideleso esas fola vertuo? Ka tu supozas, 
ke on povas esar tre tenera kande pano mankas? 
Hungro kauzus ul mizero mortiganta por me, me uldie 
donante amor-sospiro, to esus mea ultima sospiro. Me 
adoras tu, kredez lo, ma dum kelka tempo lasez me 
administrar nia havaji; desfortuno a ta qua falos aden 
mea reto! me laboras por facar mea kavaliero richa e 
felica. Mea fratulo savigos da tu la novaji pri tua 
Manon, il dicos a tu quale el ploris pro la neceseso 
separar su de tu....’ (Armand triste ripozas la libro e 
suciante restas dum kelka instanti .) E1 esis justa, ma el 
ne amoris, nam amoro ne rezonas.... (II iras alfenestro .) 
Lektar lo tristigis me. Ta libro ne esas vera!... (II 
sonigas la klosheto .) Sep kloki. Mea patro ne venos 
canokte. 


(Nanine eniras .) 

ARMAND. Dicez a la mastrino, ke el rienirez. 

Nanine ( konfuze ). Mastrino ne es ibe, siorulo. 
Armand. Ube el esas? 

Nanine. Survoye. El imperis me dicar a siorulo, ke el 
quik retrovenos. 

ARMAND. Ka siorino Duvernoy departis kun el? 
Nanine. Siorino Duvernoy departis kelkatempe ante 
la mastrino. 

Armand. Bone.... 


(Nanine ekiras.) 

Armand (sola). E1 esas kapabla irar a Paris pro ta 
vendo! Felice, Prudence, qua avaniris, trovos moyeno 
haltigar el!... (II regardas tra la fenestro.) Semblas, ke 
me vidas ombro en la gardeno. Sendubite ol esas el. (II 
vokas.) Marguerite! Marguerite! NuluL. (II ekiras e 
klamas.) Nanine! NanineL. (II rieniras e sonigas la 
klosheto.) Nanine ne respondas. Quon to signifikas? Ca 
vakueso koldigas me. Esas ulo mala en ca silenco. Pro 
quo me lasis Marguerite ekirar? El celas ulo de me. El 
ploris! Kad el trompas me?... El, men trompar! Kande 
el projetis sakrifikar omno por me.... Ma forsan ulo 
eventis ad elL. el esas forsan vunditaL. forsan 
mortinta! Me mustas saveskar....(J/ iras vers la gardeno, 
trovas su vizajo kontre vizajo kun Sendito ye lapordo.) 

La SENDITO. Ka siorulo Armand Duval? 

Armand. Me esas. 

La SENDITO. Yen letro por vu. 

Armand. De ube? 

La SENDITO. De Paris. 

ARMAND. Qua donis ol a vu? 

La Sendito. Siorino. 

ARMAND. E quale vu venis a ca paviliono? 

La SENDITO. La fera pordo esis apertita, me 
renkontris nulu, me vidis la lumo en la paviliono, me 
supozis.... 

Armand. Es bona, irez. 

(La Sendito ekiras.) 


ARMAND. Ca letro esas de Marguerite....Pro quo me 
esas tante emocigita? Sendubite el vartas me ulloke, e 
skribas, ke me venez.... (II aperteskas la letro.) Me 
tremas. Ho, me esas infanto. 

(.Dume eniras SRO Duval qua restas dop suafiliulo.) 

Armand ( lektas ). ‘Ante ke vu recevas ca letro, 
Armand....’ (II krias furiante. II turnas su e vidas sua 
patro. II jetas su aden ilua brakii e singlutas.) Ha! mea 
patro! mea patro! 

QUARESMA AKTO 


Salono tre eleganta che OLYMPE —Bruiso di orkestro; 
danso; movado; lumizili. GASTON, ARTHUR, LA MEDIKO, 
Prudence, Anais, gasti asistas. 


Gaston ( disdonas lud-karti por baccarat banque). Nu, 
via parii, gesiori! 

ARTHUR. Quante multe es en la banko? 

Gaston. Esas cent ora peci. 

ARTHUR. Me parias kin franki. 

GASTON. Vu bone demandas quante multe por riskar 
kin franki! 

ARTHUR. Ka tu preferus, ke me pariez dek ora peci 
nur per mea promiso? 

Gaston. No, no, no. (A LA Mediko.) E vu, sioro 
mediko, ka vu ne parias? 

La Mediko. No. 

Gaston. Nu, quon vu facas hike? 

LA Mediko. Me igas me konocata da ta homini 
charmanta. 

Gaston. Per to, vu ganas multo. 

LA MEDIKO. Me ganas ne mem to. 

(Li babilas e ridas cirkum la tablo.) 


Gaston. Se vi talamaniere ludus, me pasus la banko. 

PRUDENCE. Vartez, me parias dek franki. 

Gaston. Ube oli esas? 

PRUDENCE. En mea posho. 

GASTON ( ridas ). Me donus dek-e-kin franki por vidar 
oli. 

Prudence. Ma, nu! Me obliviis mea burso. 

Gaston. Yen, burso qua savas sua mestiero. Nu, 
prenez ca duadek franki. 

Prudence. Me ripagos tu. 

Gaston. Ne parolez sensencaji. ( Disdonas la karti .) 
Me havas non. (II prenas la pekunio .) 

PRUDENCE. II sempre ganas. 

ARTHUR. Yen, me perdis kinadek ora peci. 

Anais. Sioro mediko, kuracez Arthur de la maladeso 
qua jenas lu. 

LA Mediko. To esas maladeso di yuneso, qua 
forpasos per evar. 

ANAIS. II pretendas perdir mil franki; arivante il 
havis nur du ora peci en sua posho. 

Arthur. Quale vu savas? 

ANAIS. On musta longatempe regardar poshi por 
savar to quo esas en oli. 

Arthur. Quon to pruvas? To pruvas, ke me debas 
nonacent-e-sisadek franki. 

ANAIS. Me esas ta a qua vu debas. 

ARTHUR. Vu eroras, mea karino: me sempre pagas 
mea debaji, lon vu bone savas. 

Gaston. Nu, gesiori, pariez, ni ne esas hike por 
amuzar ni. 

(OLYMPE eniras kun Saint-Gaudens.) 

OLYMPE. Ka vi ankore ludas? 

Arthur. Sempre. 

OLYMPE. Donez dek ora peci a me, Saint-Gaudens, 
por ke me poke ludez. 

GASTON. Olympe, vua partio charmas. 

ARTHUR. Saint-Gaudens savas, quante ol kustis. 

OLYMPE. Ne esas il qua savas, ma la spozino! 

Saint-Gaudens. Belet espritajo! Ha! Vu asistas, sioro 
mediko. ( Nelaute .) Me mustas konsultar vu. Ulfoye me 
vertijas. 

LA Mediko. Siorino! 

Olympe. Quon il demandas? 

LA MEDIKO. II kredas, ke il havas maladeso dil 
cerebro. 

OLYMPE. Superbulo! Me perdis, Saint-Gaudens, ludez 
por me, ed esforcez ganar. 

Prudence. Saint-Gaudens, pruntez tri ora peci a 
me... 


(II donas oli.) 

ANAIS. Saint-Gaudens, querez glaciajo por me! 
SAINT-GAUDENS. Balde! 

Anais. Nu, naracez por ni la historio dil flava fiakro. 
Saint-Gaudens. Me iras! Me iras! (II ekiras.) 
Prudence (a Gaston). Ka tu rimemoras la historio 
dil flava fiakro? 

GASTON. Ka me rimemoras! Yes ya. Esis che 
Marguerite ke Olympe volis naracar ol. Pri to, kad el 
esas hike, Marguerite? 

Olympe. E1 venos. 

Gaston. Kad Armand? 

PRUDENCE. Armand ne esas en Paris.... Ka vu ne 
savas to quo eventis? 

Gaston. No. 

Prudence. Li separis su. 

Ana'IS. Ba! 

PRUDENCE. Yes, Marguerite livis il! 

Gaston. Ma kande? 

ANAIS. Un monato ante nun, e bone facita! 

Gaston. Pro quo bone? 

Anais. On devas sempre livar la viro ante ke il livez 
on. 

ARTHUR. Nu, gesiori, ka ni ludas o ne ludas? 

GASTON. Ho! Tu tante tedas! Ka tu supozas, ke me 
exercos mea fingri per turnar karti por ta cent ‘sou’-i 
quin tu parias? Vi omna Arthur-i esas simila. 
Fortunoze, tu esas la lasta Arthur. 

Saint-Gaudens ( rieniras ). Anais, yen la glaciajo 
demandata. 

ANAIS. Vu esis tante lenta, kompatind oldulo; ma, 
pro vua evo.... 

Gaston ( staceskas ). Gesiori, la banko esas ruptita,— 
Se vu dicus a me, ‘Gaston, mea amiko, ni donos a vu 
kinacent franki, kondicione ke vu turnez la karti dum 
un tota nokto,’ me certe ne volus. Yen, du hori 
turnante karti por perdar duamil franki! Ha, ludar esas 
bela mestiero. 

(.Altra Gasto prenas la banko.) 

SAINT-GAUDENS. Ka vu ne plus ludas? 

Gaston. No. 

Saint-Gaudens (montras du kart-ludanti ye la 
dopajo). Ka ni pariez en la ludo di ta du sioruli? 

GASTON. Me desfidas. Kad esas vu qua invitis ili? 
Saint-Gaudens. Li esas amiki di Olympe. E1 
konoceskis li exterlande. 

Gaston. Ili esas bela. 

PRUDENCE. Nu! Yen, Armand! 

(Armand eniras .) 

Gaston (ad Armand). Ni jus parolis pri vu. 

ARMAND. E quon vi dicis? 

Prudence. Ni dicis, ke vu esas en Tours, e ne venos 
adhike. 

Armand. Vi eroris. 

GASTON. Kande tu arivis? 

ARMAND. Un horo ante nun. 

PRUDENCE. Do, mea kar Armand, qua novaji? 
ARMAND. Ma nulo, kar amikino. Ka vu? 

PRUDENCE. Ka vu vidis Marguerite? 

ARMAND. No. 

Prudence. E1 venos. 

ARMAND ( kolde ). Ha! Takaze, me vidos el. 

Prudence. Quale vu dicas lo! 

Armand. Quale vu volas, ke me dicez lo? 

Prudence. Ka la kordio esas risanigita? 

Armand. Tote. 

Prudence. Do, vu ne pensas pri el? 

Armand. Dicar ke me ne plus pensas pri el esus 
mentio: ma Marguerite desengajis me tante bruske, ke 
me trovis me esir tre stupida amorir quale me facis; 
nam me forte amoris el. 

Prudence. E1 anke bone amoris vu, ed el sempre 
amoros vu, poke, ma esis justa tempo livar vu. El volis 
vendar omno che el. 

Armand. E nun, omno esas pagita. 

Prudence. Tote. 

ARMAND. Ed esis sioro de Varville qua facis lo, ka 
ne? 

Prudence. Yes. 

ARMAND. Do, facita maxim bone. 

Prudence. II es un de ta homi specale facita por to. 
Kurte, il arivis justatempe, il ridonis ad el elua kavali, 
elua juveli,—omna luxaji de olima tempo!... El esas 
felica. 

ARMAND. Kad el rivenis a Paris? 

Prudence. Komprenende. E1 ne volus retroirar ad 
Auteuil, mea karo, de pos via separo. Esis me qua iris 
adibe por elua kozi, ed anke le vua. To rimemorigas da 
me, ke me havas kelka kozi retrodonar a vu. Vu venez 
che me por oli. Esas nur mikra burso havante vua 
monogramo quan Marguerite volis retenar. Se vu 
deziras ol, me demandos ol de el. 

ARMAND ( emocigita ). Quan el retenus! 

PRUDENCE. Cetere, me nultempe vidis el quale el nun 
es. E1 preske ne dormas. E1 kuras a festini e dansas dum 
tota nokti. Recente, pos festino, el restis dum tri dii en 
la lito, e kande la mediko permisis el staceskar, el 
rikomencis, riskante morto. Se el tale agos, el ne longe 
duros. Ka vu iros vizitar el? 

ARMAND. No, me mem intencas evitar omna sorto de 
expliko. La pasinto esas mortinta pro apoplexio, Deo 
havez olua anmo, se ol havis anmo! 

Prudence. Nu! Vu esas racionoza, me joyas. 

(Gustave eniras.) 


ARMAND (vidante GUSTAVE). Mea kara Prudence, ibe 
esas un de mea amiki kun qua me deziras parolar. Ka 
vu permisas? 

Prudence. Ma yes! (El iras ludar.) Me parias dek 
franki! 

ARMAND (a Gustave). Tandem! Ka tu recevis mea 
letro? 

Gustave. Yes, pro to me venis. 

ARMAND. Ka tu demandas tu, pro quo me pregas tu 
venar ad un de ca festini tante nekustumal che tu? 

Gustave. Tu esas justa. 

ARMAND. Ka tu ne longatempe vidis Marguerite? 

GUSTAVE. No. Ne de pos ke me vidis el kun tu. 

Armand. Ka tu savas nulo? 

GUSTAVE. Nulo. Informez me. 

ARMAND. Tu kredis, ke Marguerite amoris me, ka 
ne? 

GUSTAVE. Me ankore kredas lo. 

Armand (transdonas la letro de Marguerite). Lektez! 

GUSTAVE (pos lektir). Kad esis Marguerite qua skribis 
ico? 

ARMAND. Esis el. 

GUSTAVE. Kande? 

ARMAND. Un monato ante nun. 

Gustave. Ka tu respondizis ca letro? 

Armand. Quale tu volus me respondar? La stroko 
esis tante neexpektita, ke me supozis, ke me 
dementeskos. Ka tu komprenas? El, Marguerite! 
Trompis me! Me, qua tante amoris el! Ca yunini advere 
havas nul anmi. Me bezonis reala afeciono por 
transvivar pos ta evento. Me lasis mea patro duktar 

me, quale kozo inerta. Ni arivis en Tours. Unesme, me 
supozis, ke me povis ibe vivar, ma to esis neposibla. Me 
ne plus dormis, me sufokesis. Me tro multe amorabis 
ca homino por quik esar indiferenta. Esis necesa, od 
amorar el, od odiar el! Tandem, me ne plus povis restar 
ibe. Semblis a me, ke me mortus se me ne itere vidus el, 
se me ne audus el dicar to quon el skribabis. Me venis 
adhike, pro ke el venos. Me ne savas to quo eventos, 
ma certe ulo eventos, e me bezonos amiko. 

Gustave. Me esas tote la tua, kar Armand. Ma, per 
cielo, reflektez. Tu traktas homino. La noco facita ad 
homino tre similesas poltroneso. 

Servisto ( eniras ed anuncas ). Siorino Marguerite 
Gautier! Siorulo la barono de Varville! 

ARMAND. Yen, li! 

Olympe ( eniras avan MARGUERITE). Quante tarde tu 
arivas! 

Varville. Ni venas del Opero. 

(Varville presas la manui dil viri asistanta .) 

Prudence (a Marguerite). Kad es bona? 

Marguerite. Tre bona! 

PRUDENCE ( nelaute ). Armand es hike. 

MARGUERITE (perturbita ). Armand? 

PRUDENCE. Yes! 

(Tainstante Armand, qua proximeskas a la ludo-tablo, 

regardas Marguerite. El timide ridetas ad il. II kolde 

salutas el.) 

Marguerite . Me eroris per venir a ca partio. 

PRUDENCE. Kontree. Vu mustas trovar vu kun 
Armand ye l’una o l’altra dio, plu bone nun kam plu 
tarde. 

MARGUERITE. Kad il parolis kun vu? 

Prudence. Yes. 

Marguerite. Pri me? 

PRUDENCE. Certe. 

Marguerite. Quon il dicis?... 

PRUDENCE. Ke il ne plus deziras vu, ke vu esis justa. 

Marguerite. Tale plu bone, se esas tale. Ma esas 
neposibla, ke esas tale. II salutis me tro kolde, ed il esas 
tro pala. 

Varville (nelaute e Marguerite). Sioro Duval esas 
ibe, Marguerite. 

Marguerite. Me savas lo. 

VARVILLE. Ka vu juras a me, ke vu ne savis lu asistar, 
kande vu venis? 

Marguerite. Me juras lo. 

Varville. Ka vu promisas a me ne parolar kun lu? 

Marguerite. Me promisas lo. Ma me ne darfas 
promisar ne respondizar, se il parolus a me. Prudence, 
restez apud me. 

LA MEDIKO (a Marguerite). Bona nokto, siorino. 

Marguerite. Ho! Esas vu, sioro mediko. Quale vu 
regardas me! 

LA Mediko. Me opinionas, ke to esas la maxim bona 
ago koram vu. 

MARGUERITE. Vu trovas me chanjita, ka ne? 

LA MEDIKO. Sorgez vu, sorgez vu, me pregas. Me 
venos vidar vu morge, por senjene reprimandar vu. 

MARGUERITE. To esez! Reprimandez me, me plu bone 
prizos vu. Ka vu ja foriras? 

LA Mediko. No, ma balde. Me vizitas la sama malado 
omnadie ye la sama kloko, dum sis monati. 

Marguerite. Quala fideleso! 

(II presas elua manuo e foriras.) 

Gustave ( proximeskas a Marguerite). Bona nokto, 
Marguerite. 

MARGUERITE. Ho! Me joyas vidar vu, mea bona 
Gustave! Ka Nichette esas hike? 

Gustave. No. 

MARGUERITE. Pardonez me! Nichette ne devas venar 
adhike,—Bone amez el, Gustave. Esas bona, esar amata! 
(.El vishas sua okuli .) 

Gustave. Quo esas? 

Marguerite. Me esas tro desfelica, ya! 

GUSTAVE. Nu, ne plorez! Pro quo vu venis? 

Marguerite . Ka me esas mea propra mastrino? Ed 
omnakaze, ka me ne mustas vertijigar me? 

Gustave. Ma, se vu fidus a me, quik ekirez ca balo. 

Marguerite. Pro quo? 

Gustave. Pro ke vu ne savas to quo eventos.... 
Armand.... 

MARGUERITE. Armand men odias e desestimas, ka 
ne? 

GUSTAVE. No, Armand vun amoras. Videz quante 
febroza il esas! II ne dominacas su. Esos ulo inter il e 
sioro de Varville. Fingez maladeteso ed irez. 

MARGUERITE. Duelo por me, inter Varville ed 
Armand! Vu esas justa, oportas departar. (El staceskas .) 

Varville (venas ad et). Adube vu iras? 

Marguerite. Mea amiko, me sufras e deziras 
retretar. 

Varville. No, vu ne sufras, Marguerite. Vu volas 
retretar pro ke sioro Duval esas ibe, e pro ke il ne 
semblas atencar vu. Ma vu komprenas, ke me nek volas 
nek devas livar loko pro ke il esas ibe. Ni esas che balo, 
ni restos. 

OLYMPE ( laute ). Quo pleesis che l’Opero? 

Varville. La Favorite. 

ARMAND. La historio di homino qua trompis sua 
amoranto. 

Prudence. Fi! Triviala! 

Anais. To esas, ke ol ne esas vera. Ne esus la homino 
qua trompus sua amoranto. 

Armand. Me respondus, ke ya esas. 

Anais. Nu, ube? 

ARMAND. Omnube. 

OLYMPE. Yes, ma esas amoranti ed amoranti. 

ARMAND. Quale esas homini ed homini. 

GASTON. Ha no! mea kar Armand, tu ludas quale 
diablo. 

Armand. To esas por saveskar, ka la proverbo esas 
vera: ‘Desfortunoza per amoro, fortunoza per ludo.’ 

GASTON. Ha! Tu devas esar terorinde desfortunoza 
per amoro, nam tu esas terorinde fortunoza per ludo. 

Armand. Mea karo, me intencas ganar richeso, 
canokte, e kande me ganabos multa pekunio, me iros 
habitar la ruro. 

Olympe. Ka sole? 

ARMAND. No, kun ulu qua ja unfoye akompanis me, 
e qua livis me. Forsan esante plu richa.... ( Aparte .) El 
nule respondas! 

GUSTAVE. Taceskez, Armand! Videz en quala stando 
esas ta kompatinda yunino! 

Armand. To esas bona historio. Oportas naracar ol a 
vi. En ol esis sioro qua aparas ye la fino, sorto de Deus 
ex machina, qua esas tipo adorinda. 

Varville. Sioro! 

Marguerite ( nelaute a Varville). Se vu provokas 
sioro Duval, vu ne itere vidos me dum vua vivo! 

Armand (a Varville). Ka vu ne parolis a me, sioro? 

Varville. Komprenende, sioro. Vu esas tante 
fortunoza per ludo, ke vua fortuno tentas me, e me 
tante bone komprenas l’uzo quan vu volas facar per 
vua ganaji, ke me hastas vidar vu ganar mem plu 
multo, e propozas pariajo. 

Armand (posturas facie ad il). Quan me totkordie 
aceptas, sioro. 

Varville (pasante avan Armand). Cent ora peci, 
sioro. 

Armand (astonate e desestimante). Do, cent ora peci! 
A qua latero, sioro? 

VARVILLE. A to quon vu ne prenas. 

ARMAND. Cent ora peci sinistre. 

Varville. Cent ora peci dextre. 

GASTON. Dextre, quar; sinistre, neuf. Armand ganas! 

Varville. Duacent ora peci, tale. 

ARMAND. Nu, duacent ora peci. Ma gardez vu, sioro, 
se la proverbo dicas: ‘Desfortunoza per amoro, 
fortunoza per ludo,’ ol anke dicas: ‘Fortunoza per 
amoro, desfortunoza per ludo.’ 

GASTON. Sis! Ok! Esas itere Armand qua ganas. 

Olympe. Nu! Esas la barono qua pagos por la ruro- 
domo di sioro Duval. 

Marguerite (ad OLYMPE). Mea Deo, quo eventos? 

Olympe (por distraktar ). Venez, gesiori, al tablo, la 
supeo esas servita. 

ARMAND. Ka ni durez la kombato, sioro? 

VARVILLE. No. Ne nun. 

Armand. Me debas vua venjo a vu. Me promisas ta 
ludo quan vu selektos. 

VARVILLE. Esez tranquila, sioro, me profitos de vua 
bonvolo! 

Olympe (prenas la brakio di Armand). Tu kuras 
segun fortuno. 

ARMAND. Ha! Tu dicas ‘tu’ nur kande me ganas. 

Varville. Ka vu venas, Marguerite? 

Marguerite . Ne ja, me havas ulo dicar a Prudence. 

VARVILLE. Se ante dek minuti vu ne venabos a ni, me 
retrovenos querar vu hike, Marguerite, me avertas vu. 

Marguerite . Esas bona, irez! 

(Varville e Valtri ekiras por supear.) 

Marguerite (a Prudence). Irez, trovez Armand, e 
per to quon il konsideras kom maxim santa, pregez il 
venar audar me; ni mustas parolar. 

Prudence. Ka se il refuzus? 

Marguerite . II ne refuzos. II tro multe abominas me 
por ne sizar l’oportunajo dicar lo. Irez! 

(Prudence ekiras .) 

Marguerite ( sola ). Esforcez esar kalma. II mustas 
kredar to quon il kredas. Ka me havos la forteso tenar 
to quon me promisis ad ilua patro? Mea Deo, igez il 
desestimar ed odiar me, to esas la nura moyeno 
haltigar malajo.... II venas! 

(Armand eniras .) 

ARMAND. Ka vu demandis me, siorino? 

Marguerite . Yes, Armand, me volas parolar a vu. 

ARMAND. Parolez, me askoltas. Ka vu senkulpigos 
vu? 

Marguerite . No, Armand, to esas neposibla. Me 
imploras vu, ne plus obsedar su pri lo pasinta. 

ARMAND. Vu esas justa. To esus tro shaminda por 
vu. 

MARGUERITE . Ne aplastez me, Armand. Askoltez me 
sen odio, sen iraco, sen desestimo! Videz, Armand, 
donez vua manuo. 

Armand. Nultempe, siorino! Se to esas omno quon 
vu dicus.... (II retreteskas .) 

MARGUERITE. Qua supozus, ke tu repulsus la manuo 
quan me ofras? Ma to ne agitas me, Armand, vu 
mustas forirar. 

Armand. Ka forirar? 

MARGUERITE . Yes! Retroirez a vua patro, e quik. 

ARMAND. E pro quo, siorino? 

Marguerite . Pro ke sioro de Varville provokos vu, e 
pro ke me ne volas vidar, ke malajo venez a vu. Me 
volas, ke nur me sole sufrez. 

Armand. Do vu konsilas me fugar provoko! Vu 
konsilas me esar poltrono! Qua altra konsilajo, fakte, 
povus tala homino ofrar? 

MARGUERITE. Armand, me juras a vu, dum ca monato 
me tante multe sufris, ke me apene havas la forteso 
dicar ol. Me sentas la maladeso qua kreskas e brulas 
me. Per nia amoro pasinta, per to quon me ankore 
sufras, Armand, per vua matro e per vua fratino, fugez 
me, retroriez a vua patro ed obliviez mea nomo, se 
posible. 

ARMAND. Me komprenas, siorino: vu tremas por vua 
amorato qua reprezentas vua richeso. Me povas ruinar 
vu per stroko di pistolo o di glavo. To esus, certe, 
granda malajo. 

Marguerite . Vu povus esar mortigita, Armand, la 
vera malajo! 

ARMAND. Qua importas a vu, sive me vivas sive me 
mortas! Kande vu skribis a me: ‘Armand, obliviez me, 
me esas l’amorantino di altru!’ ka vu suciis pri mea 
vivo? Se me ne mortis pos ta letro, to quo sustenis me 
esis venjo. Ha! Ka vu supozis, ke to anke pasus, ke vu 
frakasus mea kordio e me blamus nek vu nek vua 
komplico? No, siorino, no. Me rivenis a Paris, inter me 
e sioro de Varville esas nun afero di sango! Mem se vu 
anke mortus, me mortigus il! Me juras lo. 

MARGUERITE. Sioro de Varville esas inocenta pri to 
omna quo pasis. 

Armand. Vu amoras il, siorino! To suficas por ke me 
odiez il. 

Marguerite . Vu bone savas, ke me ne amoras, ke me 
ne povus amorar ca viro! 

ARMAND. Do, pro quo vu donis vu ad il? 

MARGUERITE. Ne demandez to de me, Armand! Me ne 
povas dicar. 

ARMAND. Me dicos pro quo. Vu donis vu ad il pro ke 
vu esas yunino sen kordio e sen loyaleso, pro ke vua 
amoro apartenas a ta qua pagas, e pro ke vu facis varo 
di vua kordio; pro ke vu trovis, koram sakrifiko por 
me, ke kurajo mankis a vu, e vua instinti vinkis vu; pro 
ke, sume, ca viro qua devocabis sua vivo a vu, qua 
donis sua honoro a vu, ne valoris segun vu plu kam la 
kavali di vua veturilo e la diamanti cirkum vua kolo. 

MARGUERITE. Bone, yes, me facis to omna. Yes, me 
esas senhonora e mizeroza ento qua ne amoras tu. Me 
trompis tu. Ma quante plu me esas senshama, tante 
min tu devas rimemorar me, tante min tu devas riskar 
tua vivo e la vivi di ti qui amas tu. Armand, sur mea 
genui, me suplikas tu, livez, livez Paris e ne dope 
regardez! 

Armand. Me ya facos lo, ma per un kondiciono. 

MARGUERITE. Irge qua ol esas, me konkordas. 

ARMAND. Tu livez kun me. 

Marguerite ( retrosaltas ). Nultempe! 

ARMAND. Nultempe! 

MARGUERITE. Ho, mea deo! donez a me kurajo. 

Armand (kuras al pordo e rivenas). Askoltez, 
Marguerite. Me esas fola, me esas febroza, mea sango 
brulas, mea cerebro bolias, me standas tante pasionoze, 
ke me esas kapabla facar omno, mem infamo. Un 
instanto ante nun, me supozis, ke esis odio qua pulsas 
me vers tu. No, esas amoro, amoro nevinkebla, 
furianta, odianta, augmentita per remorso, per 
desestimo e per shamo, nam me desestimis me pro 
ankore rankorar pos to quo eventabis. Ma nun, dicez a 
me nur un vorto di repento, blamez chanco por tua 
kulpeso, blamez fato, tua febleso, e me oblivios omno. 
Quale importas ca viro? Me odias il nur se tu amoras il. 
Dicez nur ke tu ankore amoras me, me pardonos tu, 
Marguerite. Ni fugos Paris, to esas, la pasinto, ni iros til 
la fino dil mondo se to necesesas, til ke ni vidos nul 
altra vizajo homal, ni esos sola en la mondo kun nia 
amoro. 

Marguerite ( exhaustita ). Me donus mea vivo por un 
horo dil feliceso quan tu propozas, ma ta feliceso esas 
neposibla. 

Armand. Itere! 

Marguerite . Abismo separas ni. Ni kune esus tro 
desfelica. Ni ne plus povas amorar. Livez, obliviez me, 
to mustas esar, me juris lo. 

Armand. A qua? 

MARGUERITE. A ta qua havis la yuro demandar tala 
juro. 

Armand ( itere iraceskante ). A sioro de Varville, ka 
ne? 

Marguerite. Yes. 

Armand ( sizas la brakio di Marguerite). A sioro de 
Varville, quan vu amoras. Dicez, ke vu amoras il, e me 
livos. 

Marguerite . Do. Nu. Yes, me amoras sioro de 
Varville. 

(Armand jetas el al pavimento e levas sua du brakii por 
frapar el, ma vice precipitas su vers la pordo e, vidante la 
gasti qui esas en la salono, krias .) 

ARMAND. Envenez! 

Marguerite . Quon vu facas? 

(.La Gasti eniras .) 

ARMAND. Ka vi vidas ca homino? 

Omnu. Marguerite Gautier!... 

ARMAND. Yes! Marguerite Gautier. Ka vi savas to 
quon el facis? El vendabis elua omna posedaji por 
habitar kun me, el tante multe amoris me. To esis bela, 
ka ne? Ka vi savas to quon me facis, me? Me kondutis 
quale fripono. Me aceptis ta sakrifikajo sen donar irgo 
kambiante. Ma, esas ne tro tarda, me repentas e me 

rivenas por emendar omno. Vi esas atestanti, ke me ne 
plus debas a ca homino. (II jetas bank-bilieti ad el.) 

MARGUERITE (krias e retroe falas). Ha! 

Varville (ad Armand kun desestimo dum jetar sua 
ganti aden ilua vizajo). Sendubite, sioro, vu esas 
poltrono! 

(La Gasti hastas inter li.) 

KINESMA AKTO 


Lit-chambro di MARGUERITE. Lito ye la dopajo dil 
ceneyo; kurteni mi-klozita. Kameno dextre; avan la 
kameno, kanapeo, sur qua Gaston esas extensita. Nula 
lumo ecepte de nokto-lampo. 

Marguerite esas en sua lito e dormas. 

Gaston ( levas sua kapo ed askoltas). Me dormeskis 
dum instanto.... Me esperas, ke el dume bezonis nulo! 
No, el dormas.... Qua tempo esas? Sep kloki.... Ne ja 
jorno.... Me riacendez la fairo. (II agitas lafairo.) 

MARGUERITE ( vekas). Nanine, donez drinko a me. 

Gaston. Yen, kar infanto. 

Marguerite (kelke levas la kapo). Qua esas ibe? 

Gaston (preparas taso de teo). Esas me, Gaston. 

Marguerite . Quale vu esas en mea chambro? 

Gaston (donas la taso ad et). Nun drinkez, tu 
saveskos pose. Kad esas sat sukro? 

Marguerite. Yes. 

Gaston. Me naskis por esar flegisto. 

Marguerite . Ma ube esas Nanine? 

GASTON. E1 dormas. Kande me venis ye dek-e-un 
kloki nokte, por saveskar pri novaji, la kompatindino 

preske falis pro fatigo. Me, kontree, tote vigilis. Tu ja 
dormis.... Me sendis el ad elua lito. Me pozis me ibe, 
sur la kanapeo, apud la fairo, e tre bone pasis la nokto. 
Plubonigis me, audar tu dormar; semblis, ke me ipsa 
dormis. Quale tu standas camatine? 

Marguerite . Bone, mea bonega Gaston. Ma pro quo 
vu tale fatigez vu?... 

Gaston. Me pasas sat multa nokti ye partii! Me 
darfas pasar ula nokti vigilar por maladino! Ed anke, 
me havas ulo dicar a tu. 

Marguerite . Quon vu volas dicar? 

Gaston. Ka tu esas embarasita? 

Marguerite . Quale embarasita? 

Gaston. Finance. Yes, tu bezonas pekunio. Kande 
me hiere venis, me vidis ushero en la salono. Me pagis 
lu e sendis lu tra la pordo. Ma to ne esas omno. Esas 
nula pekunio hike, e kontanto sempre bezonesas. Me, 
me ne havas multo. Me perdis per kart-ludo, e facis 
multa komprado neutila por la nov-yara dio. (II 
embracas el.) E me dicas, ke me deziras a tu omno bona 
e felica.... Ma, kurte, yen duadek-e-kin ora peci quin 
me pozas en ca tirkestaro. Kande li ne plus esas, esos 
pluso. 

Marguerite ( emocigita ). Quala kordio! E pensar ke 
esas vu, folulo, quale on nomas vu, vu, qua sempre esis 
nur mea amiko, qua vigilas e sorgas me.... 

Gaston. Esas sempre tale.... Nu, ka tu savas to quon 
ni facez? 

Marguerite. Dicez. 

Gaston. Esos belega tempo! Tu dormis ok bona hori; 
tu ankore dormos pokatempe. Pos un o du hori esos 
bela dio. Me venos por vu. Tu bone envelopos tu. Ni 
iros promenar en veturilo, e qua bone dormos canokte? 

Marguerite. Til ta tempo me iros por vizitar mea matro, 
qua aceptos me, Deo savas quale: esas plu kam du 
semani de pos ke me vizitis el! Me dejunos kun el, e ye 
un kloko me esos hike. Ka to konvenos? 

Marguerite . Me esforcos havar la forteso.... 

Gaston. Tu havos, tu havos! 

(Nanine eniras .) 

GASTON. Enirez! Marguerite vekis. 

MARGUERITE . Ka tu esis tro fatigita, mea kompatinda 
Nanine? 

Nanine. Kelkete, siorino. 

MARGUERITE. Apertez la fenestro e donez kelka aero. 
Me volas staceskar. 

Nanine ( apertas la fenestro e regardas a la strado ). 
Siorino, venas la mediko. 

MARGUERITE. Bona mediko! Ilua unesma vizito esas 
sempre por me. Gaston, apertez la pordo kande vu 
livas. Nanine, helpez me staceskar. 

Nanine. Ma, siorino.... 

Marguerite. Me volas lo. 

Gaston. Til rivido. (II ekiras .) 

Marguerite. Til rivido. (El levas su ma retrofalas; 
tandem, subtenita da Nanine, el marchas vers la 
kanapeo. La Mediko eniras justatempe por helpar el 
sideskar .) Bona jorno, mea kara mediko. Vu esas tre 
amikal pensar pri me camatine! Nanine, irez por irga 
letri. 


(Nanine ekiras.) 

La MEDIKO. Donez a me vua manuo. (II prenas ol.) 
Quale vu standas? 

Marguerite . Plu male e plu bone! Plu male korpale, 
plu bone humore. Hiere vespere me tante timis mortar, 
ke me sendis por querar sacerdoto. Me esis trista, 
desesperanta, me timis mortar. Ta homo venis, il 
parolis kun me dum un horo, e desespero, teroro, 
remorso, il forportis omno kun il. Do, me dormeskis e 
jus vekis. 

La Mediko. Omno esas bona, siorino, e me promisas 
a vu tota risanigo ante l’unesma dio di printempo. 

MARGUERITE . Danko, sioro mediko.... Esas vua devo 
tale parolar a me. Kande Deo dicis, ke mentiar esas 
peko, il eceptis la mediki, e permisis li mentiar tam 
multafoye omnadie kam li vizitas la maladi. 

(Nanine rieniras .) 

Marguerite. Quon vu adportas ibe? 

Nanine. Ula donacaji, siorino. 

MARGUERITE . Ha yes! Hodie esas l’unesma dio di 
januaro!... Quante multa eventi dum ca lasta yaro! Un 
yaro ante nun, ye ca horo, ni esis an tablo, ni kantis, ni 
donis al yaro nove naskinta la sama rideto quan ni 
donabis al yaro mortinta. Kande, mea bona mediko, 
kande ni itere ridos? (El apertas la paketi.) Ringo kun la 
karto di Saint-Gaudens. Bela kordio! Braceleto, kun la 
karto di la komtulo de Giray, qua sendas ico de 
London. Quala krion il krius, se il povus vidar me en ca 
stando!... e bonboni.... Nu, la homi ne esas tam 
obliviema kam me supozis! Vu havas nevineto, sioro 
mediko. 

La Mediko. Yes, siorino. 

Marguerite . Portez ad el ca bonboni, a ca kar 
infantino. Me longatempe ne manjis tala kozi. (A 
Nanine.) Kad olti esas omno? 

Nanine. Me havas letro. 

Marguerite . Qua povus skribar a me? ( Prenas la 
letro ed apertas ol.) Portez ca paketo al veturilo dil 
mediko. ( Lektas .) ‘Mea bona Marguerite, me iris 
duadekfoye por vizitar tu, e me nultempe aceptesis; 
malgre to, me ne volas, ke tu ne savez la maxim felica 
ago di mea vivo. Me mariajos me dum l’unesma dio di 
januaro: to esas mea nov-yara donacajo de Gustave. 
Me esperas, ke tu ne esez la lasta homo asistar la 
ceremonio, ceremonio tre simpla, tre humila, qua 
eventos ye non kloki matine, en la kapelo di Santa 
Teresa en la kirko di la Madeleine. Me embracas tu per 
la tota forco di kordio felica. NlCHETTE.’ Do, esas 
feliceso por omnu, ecepte me! Nu, me esas 
negratitudoza. Sioro mediko, klozez ta fenestro, me 
esas kolda, e donez a me ulo per qua skribar. ( Elfaligas 
sua kapo aden sua manui; La Mediko prenas l’inkuyo 
del kameno e donas papero a Maguerite.) 

NANINE ( nelaute a LA MEDIKO, for MARGUERITE). Ka 
nu, sioro mediko? 

La MEDIKO (negas per kapsigno ). E1 es tre mal! 

MARGUERITE ( aparte ). Li supozas, ke me ne audas.... 
(.Laute .) Sioro mediko, servez me, kande vu iras, per 
portar ca letro al kirko ube Nichette mariajas su, e 
pregez li ne donar ol ad el til pos la ceremonio. (El 
faldas la letro e siglas ol .) Prenez ol, e danko. (El presas 
ilua manuo.) Ne obliviez, e balde retrovenez, se posible. 

(La Mediko ekiras.) 

MARGUERITE. Nun, kelke ordinez ca chambro. 
(.Klosheto sonas .) On sonigas, irez apertar. 

(Nanine ekiras e rivenas .) 

Nanine. Esas siorino Duvernoy qua volas vidar vu, 
siorino. 

Marguerite. E1 enirez! 

(Nanine ekiras, enduktas Prudence.) 

PRUDENCE. Nu, mea kar Marguerite, quale vu standas 
camatine? 

MARGUERITE. Plu bone, mea kara Prudence, danko. 

PRUDENCE. Forsendez Nanine dum instanto, me 
havas ulo dicar, a vu sole. 

MARGUERITE. Nanine, ordinez l’altra chambro. Me 
vokos a tu kande me bezonos tu. 

(Nanine ekiras .) 

PRUDENCE. Me demandos servo de vu, mea kar 
Marguerite. 

Marguerite. Parolez. 

PRUDENCE. Ka vu havas pekunio? 

Marguerite . Vu savas, ke me esas finance 
embarasita dum kelka tempo. Ma, nu, dicez. 

PRUDENCE. Elodie es l’unesma dio dil yaro, me 
mustas komprar donacaji, e me mustas havar duacent 
franki. Ka vu povas pruntar a me til la fino dil monato? 

Marguerite (levas l’okuli vers cielo ). La fino dil 
monato! 

Prudence. Se vu ne povas.... 


102 



MARGUERITE. Me havas poka pekunio restanta.... 

PRUDENCE. Nu, ni ne plus parolez. 

MARGUERITE. Qua importas! Apertez ta tirkesto.... 

Prudence. Qua? (El apertas plura tirkesti .) Ha! To en 
la mezo. 

Marguerite. Quante multa es ibe? 

PRUDENCE. Kinacent franki. 

MARGUERITE. Nu, prenez la duacent franki quin vu 
bezonas. 

Prudence. Ka la restajo es sat multa? 

MARGUERITE. Me havas to quon me bezonas. Ne 
destranquileskez pri me. 

Prudence (prenas la pekunio ). Vu facas vera servo 
por me. 

MARGUERITE. Mem plu bone, mea kara Prudence! 

PRUDENCE. Me livos vu; me retrovenos por vizitar. 
Vua mieno es plu bona. 

Marguerite. Fakte, me esas plu bona. 

Prudence. La bela dii rapide venos, la aero dil ruro 
facos tota risanigo. 

MARGUERITE. Sendubite. 

Prudence ( ekireskas ). Itere, danko! 

MARGUERITE. Sendez Nanine a me. 

Prudence. Yes. (El ekiras.) 

(Nanine rieniras.) 

Nanine. Kad el venis por itere demandar pekunio? 

Marguerite. Yes. 

Nanine. Ka vu donis? 

MARGUERITE. Esis nur poka pekunio, ed el dicis, ke el 
havas granda bezono. Anke ni; on mustas donacar. 

Prenez ica braceleto sendita a me, irez, vendez ol, e 
rapide retrovenez. 

Nanine. Ma dume.... 

Marguerite. Me povas restar sole, me bezonas nulo. 
Omnakaze, tu ne longe foresos, tu konocas la voyo al 
juvelisto; il kompris sat multo de me dum ca tri 
monati. 


(Nanine ekiras.) 

Marguerite ( lektas letro quan el tiras de sua sino). 
‘Siorino, me saveskis pri la duelo inter Armand e sioro 
de Varville, ne per mea filiulo, nam il departis sen mem 
venar por embracar me. Ka vu kredas lo, siorino? Me 
akuzis vu pri ca duelo e ca departo. Danko a Deo, sioro 
de Varville nun eskapas danjero, e me savas omno. Vu 
sustenis vua juro per vua tota forteso, ed omna ta 
terori sapis vua saneso. Me skribis la tota vereso ad 
Armand. II esas fora, ma il rivenos por demandar ne 
nur ke vu pardonez il, ma ke vu pardonez me, nam me 
koaktesis nocar vu e me volas emendar lo. Bone sorgez 
vu; esperez. Vua kurajo e vua abnego meritas plu bona 
futuro. Vu havos to, me ipsa promisas lo. Vartante, 
aceptez la certeso di mea simpatio, estimo, e devoco. 
Georges Duval— 15 novembro.’ Yen, pasis sis semani 
de pos ke me recevis ca letro, e me sencese rilektas ol 
por kelkete kurajigar me. Se me recevus nur un vorto 
de Armand, se me povus vivar til printempo! ( El 
staceskas e regardas su en spegulo.) Quante multe me 
chanjesis! Ma la mediko promisis risanigar me. Me 
esez pacienta. Ma, jus nun, kun Nanine, kad il ne 
kondamnis me? Me audis il dicar, ke me es tre mal. Tre 
mal! Esas ankore espero, esas ankore kelka monati por 

vivar, e se, dum ta tempo, Armand rivenus, me esus 
salvita. L’unesma dio dil yaro, to esas la sezono por 
esperar. Omnakaze, me esas justa. Se me esus advere 
endanjerigita, Gaston ne havus la kurajo ridar ye mea 
lito, quale il facis. La mediko ne livus me. ( El regardas 
tra la fenestro .) Quala joyo en ta familii! Ho! La bel 
infanto, qua ridas e gambolas kun sua ludili, me 
dezirus embracar ta infanto. 

(NANINE eniras, pozas la pekunio sur la kameno, ed iras 

a Marguerite.) 

Nanine. Siorino.... 

Marguerite. Quo esas, Nanine? 

Nanine. Vu standas plu bone hodie, ka ne? 

Marguerite. Yes. Pro quo? 

Nanine. Promisez a me, esar kalma. 

Marguerite. Quo eventas? 

Nanine. Me volas avertar vu ... joyo tro bruska esas 
tre desfacile tolerata! 

MARGUERITE. Ka joyo, tu dicas? 

Nanine. Yes, siorino. 

MARGUERITE. Armand! Ka tu vidis Armand?... 
Armand venas a me!... (Nanine signifas, yes. 
MARGUERITE kuras al pordo .) Armand! 

(Armand eniras. Ilua mieno esas pala. El jetas su adsur 
ilua kolo, forte embracas il. Nanine ekiras.) 

Marguerite. Ho! ne esas tu, ne es posibla, ke Deo 
esez tante bona! 

Armand. Esas me, Marguerite, me, tante repentema, 
tante anxianta, tante kulpoza, ke me ne audacis 

transirar la solio di ca pordo. Se me ne renkontrabus 
Nanine, me restabus en la strado, pregante e plorante. 
Marguerite, ne maledikez me! Mea patro skribis pri 
omno a me! Me esis tre fora de tu, me ne savis adube 
irar por fugar mea amoro e mea remorso.... Me 
departis quale dementulo, voyajis nokte e jorne, sen 
repozo, sen halto, sen dormo, persequata da presenti 
maligna, vidis fore tua domo nigre drapirita. Ho! se me 
ne trovabus tu, me esabus mortinta, nam esus me qua 
mortigabus tu! Me ne ja vidis mea patro. Marguerite, 
dicez, ke tu pardonas ni amba! Ha! quante me joyas 
rividar tu! 

MARGUERITE. Ka pardonas, mea amiko? Nur me esis 
kulpoza! Ma, ka me povis altre facar? Me volis tua 
feliceso, mem komprata per la mea. Ma nun tua patro 
ne plus separos ni, ka ne? Esas ne plus tua olima 
Marguerite quan tu ritrovas. Ma me esas ankore yuna, 
me itere divenos bela, pro ke me esas felica. Tu oblivios 
omno. Ni komencos vivar nur de ca dio. 

ARMAND. Me ne plus livos tu. Askoltez, Marguerite, 
ni cainstante livos ca domo. Ni nultempe itere vidos 
Paris. Mea patro savas to quo tu esas. II amos tu kom la 
bona genio di sua filiulo. Mea fratino esas mariajita. La 
futuro esas por ni. 

MARGUERITE. Ho! parolez a me! parolez a me! Me 
sentas mea anmo retrovenar per tua vorti, la saneso 
rinaskar per tua respiro. Me camatine dicis, ke nur un 
kozo povas salvar me. Me ne plus esperis, e yen, tu! Ni 
ne perdez la tempo, no, e pro ke la vivo pasas avan me, 
me haltigos olua paso. Ka tu savas? Nichette mariajas 
su. E1 spozigas Gustave camatine. Ni iros. Esos bona, 
ke ni enirez kirko por pregar a Deo, ed asistar la 
feliceso di altri. Quala surprizon Providenco donacas a 

me por l’unesma dio dil yaro! Ma itere dicez, ke tu 
amoras me! 

ARMAND. Yes, me amoras tu, Marguerite, mea tota 
vivo esas la tua. 


(Nanine rieniras.) 

Marguerite . Nanine, donez a me to omna quon me 
bezonos por ekirar. 

ARMAND. Bona Nanine! Vu tante bone sorgis el. 
Danko! 

MARGUERITE . Omnadie ni parolis pri tu, ni amba, 
nam nulu audacis pronuncar tua nomo. Esis el qua 
konsolacis me, qua dicis, ke ni rividos l’unu l’altru! El 
ne mentiis. Tu vidis bela landi. Tu adibe duktos me. ( El 
shancelas.) 

Armand. Quo es, Marguerite? Tu paleskas!... 

MARGUERITE (per esforco ). Nulo, mea amiko, nulo! Tu 
komprenas, ke la feliceso ne tante bruske eniras kordio 
longatempe dezolata, sen kelkete opresar. ( El sideskas e 
retroe jetas la kapo.) 

ARMAND. Marguerite, parolez a me! Marguerite, me 
imploras tu! 

MARGUERITE ( rikoncieskas ). Timez nulo, mea amiko. 
Tu savas, ke me sempre subisis ta feblesi instantal. Ma 
li rapide pasas. Regardez, me ridetas, me esas forta, 
yes! Esas l’astoneso di vivar qua opresas me! 

Armand (presas elua manuo ). Tu tremas! 

MARGUERITE . Esas nulo! Venez, Nanine, donez a me 
mea shalo. Chapelo.... 

Armand ( timas ). Mea Deo! Mea Deo! 

Marguerite (iracoze forjetas la shalo, pos esforcir 
marchar). Me ne povas! (Elfalas adsur la kanapeo.) 

ARMAND. Nanine, kurez querar mediko! 

MARGUERITE. Yes, yes. Dicez, ke Armand rivenis, ke 
me volas vivar, ke me mustas vivar.... 

(Nanine ekiras.) 

Marguerite . Ma, se ta riveno ne salvas me, nulo 
salvos me. Balde o tarde, la homo mustas mortar per to 
quo vivigis lu. Me vivis por amoro, me pro amoro 
mortas. 

Armand. Tacez, Marguerite. Tu vivos! Tu mustas! 

MARGUERITE. Sideskez apud me, tam proxime 
posible, mea Armand, e bone askoltez me. Me jus 
iraceskis kontre morto. Me repentas to. Ol necesesas, e 
me amas ol, pro ke ol vartis tu por frapar. Se mea 
morto ne esabus certa, tua patro ne skribabus, ke tu 
retrovenos.... 

Armand. Askoltez, Marguerite, ne plus tale parolar. 
Tu dementigas me. Ne plus dicez, ke tu mortos, dicez, 
ke tu ne kredas lo, ke lo ne povas esar, ke tu ne volas 
lo! 

Marguerite . Malgre mea volo, mea amiko, oportas 
cedar, pro ke Deo ton volas. Se me esus inocentino, se 
omno en me esus chasta, forsan me ploreskus pro 
l’ideo livar mondo en qua tu restas, pro ke la futuro 
esus plena de promisi quin mea tota pasinto yurizis. 
Me mortinte, omna tua memoraji di me esos pura; me 
vivante, esus sempre makulo sur mea amoro.... Kredez 
me, Deo bone facas.... 

Armand ( staceskas ). Ha! Me sufokas! 

Marguerite (retenas il). Quo? Kad esas me koaktita 
kurajigar tu? No, obediez me. Apertez ta tirkesto, 
ekprenez la medaliono.... to esas mea portreto, de 

tempo kande me esis bela! Me igis on facar ol por tu. 
Gardez ol, ol helpos tua memoro plu tarde. Ma se, 
uldie, ula yunino amorus tu e tu mariajus su, quale 
devas esar, quale me volas esar, e se el trovus ta 
portreto, dicez ad el, ke esas un amiko qua, se Deo 
permisas el restar en la maxim obskur angulo di cielo, 
omnadie pregas a Deo por el e por tu. Se el esus jaluza 
pri lo pasinta, quale ni ofte esas, ni homini, se el 
demandus, ke tu sakrifikez ta portreto, facez lo sen 
timo, sen remorso. To esos yusta, e me antee pardonas 
tu,—La homino qua amoras tro multe sufras, se el ne 
sentas su amorata.... Ka tu askoltas me, mea Armand? 
Ka tu bone komprenas? 

(Eniras Nanine, Nichette, e Gustave. NlCHETTE eniras 
timante, ma pluforteskas per vidar Marguerite ridetar 
ed Armand ye elua pedi .) 

NlCHETTE. Mea bona Marguerite, tu skribabis a me, 
ke tu mortas, e me ritrovas tu ridetanta. 

Armand ( nelaute ). Ho! Gustave, me esas tre 
desfelica! 

MARGUERITE. Me ya mortas, ma me anke esas felica, 
e mea feliceso celas mea morto. Vi esas do mariajita! 
Quale stranja kozo esas ta unesma vivo, e quo esos la 
duesma?... Vi esos mem plu felica kam antee. Parolez 
pri me, kelkafoye, ka yes? Armand, donez a me tua 
manuo.... Me dicas, ke mortar ne esas desfacila. 

(Gaston eniras .) 

Marguerite . Yen, Gaston qua venas por me.... Me 
joyas itere vidar vu, mea bona Gaston. Feliceso esas 


109 



negratitudoza: me obliviabis vu.... (Ad ARMAND.) II esis 
bona a me.... Ha! Esas stranja. (El staceskas .) 

Armand. Quo es? 

Marguerite . Me ne plus sufras. On dicus, ke la vivo 
rieniras me.... me sentas komforto quan me nultempe 
sentis.... Ma, me vivos!... Ha! quale bone me standas! 
(El sideskas e semblas dormeskar .) 

Gaston. E1 dormas! 

ARMAND (destranquila, pose teroras ). Marguerite! 
Marguerite! Marguerite! (Granda krio.—Il mustas facar 
esforco por arachar sua manuo dil manuo di 
MARGUERITE.) Ha! (II retrofalas terorigite .) Mortinta! 
(Kuras a Gustave.) Mea Deo! Mea Deo! Quon me 
divenos?... 

Gustave (ad Armand). E1 bone amoris tu, la 
kompatindino! 

NlCHETTE (qua ja genupozis ). Dormez paceme, 
Marguerite! II multon pardonos por tu, pro ke tu multe 
amis! 


FINO 

